text:
25/02/11
Zornade Furlane dai Dirits tal inovâl de Joibe Grasse dal 1511
2 commenti:
- Comitât 482 ha detto...
-
27 di Fevrâr: Zornade Furlane dai Dirits
Juste 500 agns indaûr il Friûl al è stât scjassât dal plui grant riviel popolâr de sô storie: si jere ai 27 di Fevrâr dal 1511. O fevelìn di un acjadiment che, se si lu cjale cence prejudizis, al mostre che lis comunitâts furlanis a vevin cussience dai lôr dirits e che par lôr a jerin prontis a lotâ cun ducj i mieçs. Al è par chest che, ancjemò vot agns indaûr, il Comitât 482 al à decidût di sielzi cheste date par celebrâ la Zornade Furlane dai Dirits e, an dopo an, o viodìn cun plasê che a son simpri di plui chei che le fasin lôr.
Il Comitât 482 si bat pai dirits linguistics e nazionâi des comunitâts che a formin il Friûl e, ta cheste Zornade, a son propit chescj i dirits che o rivendichìn par prins. O savìn però che ducj i dirits a son leâts ad in dopli tra di lôr e che il dinei o la limitazion di un di lôr al vierç la puarte pal dinei o pe limitazion di chei altris. Magari cussì no, chel che o sin daûr a vivi al è un moment là che ducj i dirits a son sot atac, cualchidun a muse vierte e cualchidun sot vie.
Par chest o crodìn che al sedi just impegnâsi par difindi il dirit a lavorâ in maniere dignitose, cence riscjâ la vite e cence jessi obleâts al precariât a vite; il dirit a di une scuele moderne, che e ponti su la cualitât e che e rispieti dutis lis diferencis, ancje chês linguistichis; il dirit a vê un sisteme sanitari che al cjali aes dibisugnis de int e no aes logjichis dal marcjât; il dirit a vivi intun teritori che al sedi une risorse pe coletivitât e no un afâr par pôcs di lôr; il dirit a podê doprâ ad in plen lis nestris lenghis in ducj i setôrs de societât. Dut chest, par nô, al vûl dî impegnâsi ognidun cu lis sôs capacitâts e lis sôs competencis par difindi il nestri dirit, come popul, di decidi dal nestri avignî. Cence dismenteâsi però che chest nol vûl dî lassâ fûr ducj chei altris, ma al contrari creâ spazis gnûfs di libertât ancje par cui che al ven di inaltrò.
Cundut dai atacs cuintri di cui che al è impegnât inte lote pai dirits linguistics e dai berdeis che ancjemò a impedissin di meti in vore ad in plen lis leçs di tutele – baste pensâ che dopo 3 agns che e je stade fate buine, la gnove leç sul furlan e je ancjemò ferme parcè che la aministrazion regjonâl no à mot un dêt par fâ i regolaments che a coventaressin par metile in vore – intai ultins agns o viodìn che la cussience linguistiche dai furlans e je daûr a cressi. A cressi, e in maniere inmò plui marcade, e je ancje la capacitât di mobilitazion de int cuintri di chês oparis che, ancje se a vegnin vendudis par azions strategjichis, a van dome a imponi gnovis servitûts al teritori e ae coletivitât pal interès di pôcs di lôr: l’ultin esempli e je la manifestazion di Tumieç dai 15 di Zenâr. E nol è un câs che, ta chê manifestazion, no svintulassin lis bandieris dai partîts talians, ma chês dal Friûl.
E al è propit chê bandiere che o invidìn a meti fûr ai 27 di Fevrâr di chest an, pe Zornade Furlane dai Dirits e pai 500 agns dal riviel de Joibe Grasse. Par no dismenteâ che i furlans a àn savût lotâ pai lôr dirits e che, cence falcets ma cu lis armis de democrazie, a son inmò in stât di fâlu. Par che cheste pagjine de nestre storie e deventi memorie vive e condividude.
Alcìn alore la bandiere dai dirits e dal autoguvier, par un Friûl che al puedi deventâ pardabon patrie di dirits par dutis e par ducj.
- 25/02/11, 15:32
- michi ha detto...
-
Compliments! Comunicât stampe une vore biel!
- 26/02/11, 16:54


c: text/html

text:
24/02/11
Un coment sui Stâts gjenerâi des lenghis minoritariis
3 commenti:
- Comitât 482 ha detto...
-
Stâts gjenerâi de lenghe furlane: lis propuestis dal Comitât 482
Aromai a son cuasi dîs agns che il Comitât – Odbor – Komitaat – Comitato 482 al è impegnât intal difindi i dirits linguistics des comunitâts dal Friûl. Chest impegn nus à permetût di viodi di dongje i svilups des politichis di promozion linguistiche metudis in vore sei a nivel regjonâl, sei a nivel statâl. Al è duncje su la fonde di cheste esperience che o profitìn dai Stâts Gjenerâi des lenghis minoritariis imbastîts de Aministrazion regjonâl par fâ indenant des propuestis concretis su la politiche linguistiche pal furlan.
1) La Regjon e à a disposizion une gnove leç par promovi la lenghe furlane – la L.R. 29/07 – ma no le dopre. Se e je vere che si pues simpri fâ di miôr, chel istès si trate di un imprest pardabon impuartant nassût di un moment di confront e di dibatiment significatîf. Par chest o crodìn che meti in vore cheste leç al sarès un pas indenant impuartant pe promozion dal furlan. Par chel che o savìn, la leç no je stade inmò metude in at par vie che, dopo trê agns che e je stade fate buine, i regolaments atuatîfs no son stâts ancjemò aprovâts. La aprovazion di chescj regolaments e la aplicazion de leç 29/07 nus somee duncje une prioritât.
2) Par meti in vore lis leçs di tutele e di promozion linguistiche e par controlâ che si lu fasi pal miôr a coventin ancje struments operatîfs adats. E je sante scugne alore superâ la situazion di precarietât che e à segnât intai ultins agns i organisims che a son clamâts a chescj compits, a tacâ de Agjenzie Regjonâl pe Lenghe Furlane e dal Servizi regjonâl che al viôt des identitâts linguistichis. No si pues po fâ di mancul di un coordenament continuatîf tra i doi Assessorâts regjonâi che si dividin lis competencis di chest setôr ancje parcè che la politiche linguistiche a pro dal furlan, ancje se declinade in mûts e contescj diferents, no pues che jessi unitarie.
3) La politiche linguistiche si svilupe su plui cjamps, chei di fonde a son trê, ven a dî: scuele, media e aministrazion publiche. Se no si metin risorsis suficientis in ducj e trê i setôrs si cjatisi cuntune politiche linguistiche çuete. Intai ultins doi agns lis risorsis regjonâls pai mieçs di comunicazion che a lavorin di plui par promovi la lenghe furlane – o sei lis emitentis radiotelevisivis privadis – a son stadis azeradis. Si à duncje di comedâ daurman cheste situazion prime di causâ dams definitîfs al panorame, za debul, dai mieçs di comunicazion par furlan. Par chel che al rivuarde lis ultimis gnovis sul contrat di servizi jenfri Rai e Guvier talian, si cjatìn al tierç contrat di file (ven a dî nûf agns e passe) di violazion de leç 482/99: une situazion scandalose.
4) Par che lis ativitâts par promovi il furlan puartadis indenant sei dai sogjets privâts che di chei publics a funzionin al miôr e covente continuitât e e je bisugne che i timps burocratics par assegnâ e dâ fûr i finanziaments regjonâi a sedin sigûrs e il plui pussibil centrâts sul imprin dal an. Cun di plui, massime tai moments là che lis risorsis a son di mancul, al è impuartant poiâ soredut chei sogjets che a svilupin une funzion strategjiche pe lenghe e a son in stât di garantî criteris di cualitât e di continuitât dal servizi ufiert.
5) Un altri element une vore impuartant al è chel di garantî la stabilitât di chei elements che a son la fonde par cualsisei politiche linguistiche, a tacâ de grafie uficiâl e de presince di une varietât standard (che e compagni lis varietâts locâls). Ogni pas indaûr su chescj aspiets al volarès dî strassâ agns di lavôr e dutis lis risorsis che a son stadis dopradis fin cumò pe normalizazion linguistiche.
Il puartevôs dal Comitât 482
Carli Pup
- 24/02/11, 14:35
- michi ha detto...
-
Mi pâr une vore clare la voie di cheste Zonte regjonâl di sbassâ ancjemò di plui il livel de tutele (??) de minorance linguistiche furlane. Par Renzo Tondo e la sô Zonte, la leç 29/2007 e je si svuedâ! E par chest fin cumò no àn fat i Regolaments.
Ma se Elio De Anna al pense che nô Furlans a sin pipinots di puartâ ator, nol à ancjemò capît che a dut al è un limit.....
- 24/02/11, 15:39
- ILfurlanist ha detto...
-
«Lis robis ditis a son stadis tantis e dal sigûr cumò la Regjon no pues dî di no vê avonde elements par decidi cemût movisi.»
La prossime scuse a sarà che stan impleant il timp a decidi ben fra cussì tantis robis ditis...
- 24/02/11, 17:11

robotstxt: allowed

filter: keep


text:
Laurenzi
Il Laurenzi al è l’element chimic de tabele periodiche, che al à come simbul Lr e come numar atomic il 103. Al è un element sintetic, radioatîf, di vite curte, transuranic, che al aparten ae tieris raris. Il laurenzi al ven sintetizât partint dal californi e nol à aplicazion pratichis
Carateristichis[cambie | modifiche il codiç]
L'aspiet visibil dal laurenzi al è scognossût, ma al è probabilmentri di colôr blanc-arint o grîs, e metalic. Pôc si sa des propietâts chimichis dal laurenzi, ma un prin studi su pôcs atoms al à mostrât compuartaments simii ai atinidis.
Il laurenzi al è ancjemò dispes associât ae serie chimiche dai atinidis inte tabele periodiche. Purpûr, al contrari des altris tieris raris, l'element 103 al è dal bloc d, par cui par solit si lu met in cheste serie chimiche.
Storie[cambie | modifiche il codiç]
Il laurenzi al fo sintetizât pe prime volte di Albert Ghiorso, Torbjorn Sikkeland, Almon Larsh e Robert M. Latimer ai 14 di Fevrâr 1961 tai Berkeley Radiation Laboratory (che vuê si clamin Lawrence Berkeley National Laboratory) jenfri de Universitât di Berkeley in Californie. Al fo prodot bombardant 3mg di materie componude di 3 isotops dal californi, cun jons di bôr-10 e bôr-11, dentri dal Aceleradôr Lineâr di Jons Pesants (HILAC).
I nuclis trasmutâts, deventâts eletricamentri cjariâts, a forin riclamâts cuntune atmosfere di eli e metûts adun suntun nastri condutôr di ram. Chest nastri al fo po spostât par posizionâ i atoms tirâts dongje devant di une serie di rilevatôrs a stât solit. La clape di Berkeley e ripuartà che l'isotop 103-257 al fo rivelât in cheste maniere e al decjadè mandant fûr une partesele alfa a 8,6 MeV cuntune emivite di 4,2 seconts.
Intal 1967, i ricjercjadôrs di Dubna, in Russie a segnalarin che no rivarin a confermâ come 103-257 l'emetidôr de partesele alfa cun emivite di 4,2 seconts. Cheste assegnazion e je stade cambiade in Lr-258 o Lr-259. Undis isotops dal element 103 a son stâts sintetizâts, di cui chel che dure di plui al è il Lr-256 cuntune emivite di 216 minûts (po al decjât intal nobeli-256). I isotops dal laurenzi a decjadin par mieç di emission alfa, fission nucleâr spontanie o cature di eletron (ordin dal plui comun a chel mancul comun).
La origjin dal non, preferît de American Chemical Society, al è la figure di Ernest Lawrence, inventôr dal ciclotron. Il simbul Lw al fo doprât intai prins moments, par daspò jessi cambiât in Lr intal 1963. Tal Avost dal 1997 l'International Union of Pure and Applied Chemistry (IUPAC) e à ratificât il non Laurenzi e il simbul Lr dilunc un incuintri a Gjinevre, in Svuizare.


text:
23/02/13
La rispueste de "Patrie" ai tais de Regjon
achì, a àn decidût di fâ front a cheste situazion cuntune revision radicâl dal progjet grafic dal gjornâl. Par scuvierzi la gnove muse de La Patrie dal Friûl e par resonâ sul avignî dal gjornâl l'apontament al è vuê, sabide ai 23 di Fevrâr, a 5 dopodimisdì alì dal bar dal cine Visionario a Udin (vie Asquini). Di là dai sfuarçs impuartants che si cîr di svilupâ par mantignî piadis lis vôs de informazion par furlan e par sloven e je aromai sante scugne une gnove politiche linguistiche a nivel regjonâl.
Nessun commento:
Iscriviti a: Commenti sul post (Atom)


text:
14 di Otubar
Il 14 di Otubar e je la 287° zornade dal Calendari Gregorian, (la 288° se l'an al è bisest). A mancjin 78 zornadis pe fin dal an.
Tabele dai contignûts
Acjadiments[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
- 1066 - Bataie di Hastings; l'esercit di Vielm il concuistadôr al bat l'esercit sasson, copant il re Harold II di Inghiltere
- 1843 - arestât par cospirazion dai inglês il nazionalist irlandês Daniel O'Connell
- 1962 - e scomence la crisi dai missii di Cube
- 1996 - Matthias Ettrich e anuncie l'inizi dal progjet KDE, un ambient desktop par Unix
Nassûts vuê[cambie | modifiche il codiç]
- 1882 - Eamon de Valera, politic e patriot irlandês († 1975)
Muarts vuê[cambie | modifiche il codiç]
Fiestis[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
- Zornade nazionâl de educazion in Polonie
Religjosis[cambie | modifiche il codiç]
Internazionâls[cambie | modifiche il codiç]
- Zornade mondiâl dai standards
- Zornade mondiâl de donazion dai orghins


text:
Arbul
Cu la peraule arbul si intind une plante legnôse che no mur mai, che a cres in altece par il so fust, il tronc, che par solit al scomenče a inramâsi a cualchi metri adalt. Il fueam al â formis diviersis a seconde da specie di arbul.
Il len dai arbui si dopre par fâ cjasis e mobii e par fâ fûc. I arbui si cultivin ancje par fâ la cjarte cu la celulose che si jeve dai troncs.
Lis fueis a podin jessi simpriverdis o che colin in timp di sierade, a fuee largie o a gusiele.
I arbui e puedin stâ di bessôi o pûr in grop, ducj cuancj dome di une specie come intune pinede o pûr di specis diviersis come intun bosc.
Cualchi nom di arbul cun dongje il nom par talian[cambie | modifiche il codiç]
- avedìn, par talian: "abete bianco"
- bos, "bosso", si dopre il sô len par fâ pičulis sculturis.
- brugnulâr, "susino selvatico", cultivât pai pomis.
- bulâr, "bagolaro", .
- codògn, "cotogno", cui sô pomis si fâsin confeturis.
- ciastenâr, "castagno", che al fâs lis ciastinis.
- fajâr, "faggio".
- fijâr, "fico".
- lopâr
- melessâr, "sorbo selvatico", si dopravin lis sôs butadis par fâ i manis dai geis.
- miluçâr "melo"
- morâr, "gelso", si podin manğhà lis moris e lis sôs fueis jerin dopradis par l'arlevament dai cavalîrs.
- noglâr, "nocciolo", un provierb vûl che lis nolis a madurîn al dì di San Lurinz (San Lurinz la nole scree il dìnt).
- nojâr, cocolâr, "noce", al è considerat l'arbul da lis striis. Al fâs la còcule.
- olnâr, "ontano",
- orâr, "alloro", al ven doprat par insavorî lis čhârs.
- peç, "abete rosso", Picea abies
- piruçâr "pero"
- pôl, "pioppo", si cultive par produsi cjarte.
- rôl, "rovere, quercia".
- sâut, "sambuco", lis sos rosis si podin fâ in friture.
- sûr
- ulîv, "olivo". Une crodince populâr dîs che lis sos ramacis a tegnin lontan la tampieste.
- ciespâr, "susino".


text:
Svuizare
La Svuizare (par todesc Schweiz, par francês Suisse, par talian Svizzera e par romanç Svizra) al è un stât de Europe centrâl. E cunfine a nord cu la Gjermanie, a est cul Liechtenstein e la Austrie, a sud cun la Italie e a ovest cu la France.
Il non ufiziâl al è par latin Confoederatio Helvetica, di dulà che al ven la sigle CH; par talian al devente Confederazione Svizzera, par todesc Schweizerische Eidgenossenschaft, par francês Confédération Helvétique, par romanç Cunfederaziun Svizra. La Svuizare e je une republiche federâl, dividude in cjantons; la capitâl e je Berna, capitâl ancje dal omonim cjanton.
Su pa lis lenghis de Confederazion[cambie | modifiche il codiç]
La lenghe plui doprade al ê il todesc (65% de int), secont al ê il francês (24%), po al ven il talian (10%) e il romanç cul 1%. Lis primis trê a son lenghis uficiâls de Cunfederazion Elvetiche. Il romanç e je la cuarte lenghe nazionâl de Sviçare dal 1938 e daspò dal 1996 ancje lenghe uficiâl parziâl, al ven a stâi ch'e je une lenghe ch'e je uficiâl nome pai rapuarts cui Romançs e no cun ducj. Di un pôc di timp la int e sta acetant la sostituzion des dôs lenghis scritis principâls romancis (il surmiran e in vallader) cul romanç grison (RG - rumantsch grischun) la lenghe unifiade (lingua unifitgada) valide par dut il Cjanton Grison, unic cjanton trilengâl e unic cjanton dulà ch'al ven fevelât il romanç.


text:
Enzo Bearzot
Enzo Bearzot (Uanis, Dael, 26 di Setembar 1927 - Milan, 21 di Dicembar 2010) al è stât un zuiadôr di balon e daspò alenadôr, e al è cognossût massime par vê puartât la nazionâl taliane di balon a vinci il campionât mondiâl tal 1982.
Tabele dai contignûts
Cariere come zuiadôr[cambie | modifiche il codiç]
Al scomençà a zuiâ inte scuadre dal paîs come median-difensôr, par passâ tal 1946 inte Pro Gurize, in serie B; daspò al à zuiât in serie A cun Inter, Catanie e Turin; il miôr risultât de cariere al fo une convocazion in nazionâl.
Cariere come alenadôr[cambie | modifiche il codiç]
Finide la cariere di zuiadôr tal 1964, al imparà il mistîr come assistent di Rocco e di Fabbri tal Turin; daspò al jentrà tai cuadris federâi come alenadôr des zovanîls (in chê volte Under 23); daspò al fo promovût a assistent di Valcareggi e in seguit a vice dal so sucessôr, Fulvio Bernardini. Dopo dai mondiâi in Gjermanie dal 1974, al fo nomenât comissari tecnic insieme cun Bernardini, un rapuart durât fin tal 1977 cun tal mieç un faliment intes cualificazion al Europeo dal 1976. Il so lavôr al scomençave a viodisi sei tai mondiâi dal 1978, sei tal Europeo zuiât in Italie tal 1980, finûts ducj e doi al cuart puest. Ma il meracul, che nissun si spietave, al veve di rivâ tai mondiâi in Spagne dal 1982: passant parsore di dutis lis critichis dai gjornaliscj, che no viodevin ben lis sieltis dal ct e no pierdevin ocasion di dâi cuintri, la nazionâl rivà a vinci il titul fasint gjoldi dute la nazion.
Dopo di chest sucès la nazionâl no rivarà a cualificâsi tal 1984 e Bearzot al molà dut, ancje parcè che il mont dal balon al stave gambiant e nol jere plui chel che i plaseve viodi.
Cariere[cambie | modifiche il codiç]
Come alenadôr[cambie | modifiche il codiç]
Nazionâl[cambie | modifiche il codiç]
- 1969-1974 Italie (selezion semi professionistiche)
- 1969-1975 Italie (under 23)
- 1970 Italie (assistent di Ferruccio Valcareggi dilunc la Cope dal Mont)
- 1974 Italie (assistent di Ferruccio Valcareggi dilunc la Cope dal Mont)
- 1975-1977 Italie (responsabil tecnic cun Fulvio Bernardini)
- 1977-1986 Italie(comissari tecnic)
Palmarés internazionâl[cambie | modifiche il codiç]
- 1982 Campion dal Mont
(finâl Italie - Gjermanie = 3 - 1)
Club[cambie | modifiche il codiç]
- 1964-1967 Turin (categoriis inferiôrs)
- 1967-1968 Turin (alenadôr dai portîrs de prime scuadre)
- 1968-1969 Pro Prato AC
Palmarés tai clubs:[cambie | modifiche il codiç]
- Nissun risultât
Come zuiadôr[cambie | modifiche il codiç]
Palmarés internazionâl[cambie | modifiche il codiç]
- 1 presince in nazionâl (27 di Novembar dal 1955, Ongjarie-Italie 2-0)
Club[cambie | modifiche il codiç]
- 1946-1948 Pro Gurize (Serie B)
- 1948-1951 Inter
- 1951-1954 Catanie
- 1954-1956 Turin
- 1956-1957 Inter
- 1957-1964 Turin
Palmarés tai clubs:[cambie | modifiche il codiç]
- Nissun risultât


text:
W LA RAI!
Sot Nadâl ducj a deventin plui bogns, te Rai invezit a deventin plui cjastrons, cemût che e dimostre la publicitât che nus segnale Christian Romanin, che al è stât ancje cussi brâf di finî su Il Friuli e sul Corriere della Sera.
Ca parsore o viodês il biliet di auguris che ur ai mandât.
Par fâ l'istès o podês clicâ chi e tacâ chest test, o inventâ un alltri.
Vergognaitsi:
1) il furlan al è une lenghe che o vês l'oblic di tutelâ e no di cjoli vie;
2) la varietât linguistiche e je une ricjece de Italie.
Studiaitsi la Costituzion de Republiche Taliane e la leç 482/99 e rassegnaitsi: dopo 145 e dopo 93 agns i furlans a fevelin ancjemò par furlan.
EEEHHH?!?
Vergognatevi:
1) il friulano è una lingua che avete l'obbligo di tutelare e non di prendere in giro;
2) la varietà linguistica è una ricchezza d'Italia.
Studiatevi la Costituzione della Repubblica Italiana e la legge 482/99 e rassegnatevi: dopo 145 e dopo 93 anni i friulani parlano ancora friulano.


text:
Ai 12 di
Avrîl, inte suaze dal congrès dal SNP, il prin ministri scozês
Alex Salmond al à fat il pont su la campagne referendarie che si
sierarà ai 18 di Setembar cul vôt pe autodeterminazion de Scozie.
Salmond al à marcât cemût che a sedin i stes aversaris de
indipendence cu lis lôr menacis a dâ un sburt ae campagne pal sì.
Cun di fat, a fuarce di dî che la indipendence e puartarès la
Scozie ae miserie, che le metarès fûr de Union Europeane e de NATO,
che le lassarès cence sterline o euro, che e sarès une catastrofe
pe sigurece internazionâl, i partidants dal no a àn dât un grues
contribût ae campagne pe indipendence e, se intal Novembar dal an
passât i sondaçs a mostravin un 38% di sì pe indipendence e un 62%
di no, in dì di vuê i sì a son cressûts al 46% e i no a son lâts
jù al 54%. Par recuperâ il disvantaç che ancjemò al reste, il SNP
al ponte massime su dôs cjartis, ven a dî il vôt dai laburiscj e
chel des feminis. Tal prin câs Salmond al ricuarde che il sì nol è
un vôt pal SNP, ma un vôt par une Scozie indipendente là che
laburiscj e nazionalitaris a son la grande maiorance e duncje nol
sucedarà plui che un guvier conservadôr, come chel che al è cumò
a Londre, al imponarà lis sôs decisions suntune Scozie che no lu à
votât. Par chel che al rivuarde lis feminis, il prin ministri scozês
al à presentât gnovis misuris che a saran metudis in cjamp par
evitâ che lis feminis si cjatin penalizadis intal mont dal lavôr.
Font:
BBC, 12/04/14; VilaWeb, 12/04/14; El País, 11/04/14


text:
A
jerin ancje delegâts sami rivâts de Norvegje, de Svezie, de
Finlande e de Federazion Russe a Ottawa, in Canadà, pe assemblee dal
Consei Artic dedicade aes lenghis nativis di chest teritori L’obietîf
al jere chel di svilupâ strategjiis in comun e di infuartî il nivel
di tutele e l’ûs des lenghis feveladis intes tieris artichis. In
plui dal sami, ta cheste categorie, a jentrin ancje lis lenghis
feveladis dai popui natîfs de Siberie, des nazions nativis
americanis plui setentrionâls e des comunitâts inuit.
Font:
Finugor,
19/02/15


text:
Paîs Basc: e cres inmò la repression cuintri de çampe indipendentiste
Su ordin dal judiç de “Audiencia Nacional”, Baltasar Garzón, e je stade arestade la sindiche di Arrasate, Ino Galparsoro. La decision e je stade cjapade nancje une setemane daspò che la mozion cuintri di jê sostignude dai partîts spagnoliscj e dal PNV e jere stade boçade de maiorance dai conseîrs dal Comun basc. La candidature de Galparsoro e jere une di chês che, tes aministrativis dal 2007, no jere stade improibide des autoritâts spagnolis che a vevin impedît a cetantis listis leadis ae çampe indipendentiste basche di presentâsi aes elezions. Cuant che, ai 8 di Fevrâr di chest an, il stes Garzón al veve decidût di suspindi lis ativitâts di ANV (Azion Nazionaliste Basche) al veve ancje sclarît che lis ativitâts davueltis dai elets di chel partît inte suaze des lôr incarghis istituzionâls no vevin di jessi calcoladis tra chês impedidis ai membris di ANV. Cun di fat, in câs contrari, si varès blocade la ativitât istituzionâl des aministrazions là che i citadins a vevin elet conseîrs dal partît nazionalitari basc. Cul arest de sindiche di Arrasate, Garzón al mostre di vê cambiât idee dal moment che la acuse di “colaborazion cun organizazion teroriste” e di “violazion de sospension des ativitâts di ANV” si poie dome su la ativitât davuelte de Galparsoro tant che prime citadine dal so Comun. Cun di plui, cun cheste decision si vierç la strade pal arest di altris 432 conseîrs elets tal 2007 tes filis di ANV e pal bloc des ativitâts aministrativis tai Comuns là che i rapresentants nazionalitaris a son al guvier. Denant di cheste decision si son tignudis diviersis manifestazion di solidarietât cu la sindiche arestade sei in Arrasate che in altris localitâts baschis. “Cemût si puedial clamâ democrazie un sisteme là che si impresone un sindic parcè che al fâs il lavôr che i eletôrs lu àn votât par che al fasi?” a àn declarât i rapresentants de çampe indipendentiste basche, che a àn dite che par cjatâ alc dal gjenar si à di tornâ al ’36 cuant che i franchiscj a impresonavin e a fusilavin i sindics.
Lis ultimis setemanis, intal Paîs Basc, a son stadis segnadis de violence: di une bande cui atentâts (cence muarts) che la organizazion armade basche ETA e à fat il prin di Mai cuintri des sedis di partîts e sindacâts spagnoliscj, e di chê altre cui atacs de polizie autonomiche cuintri de manifestazion che si è davuelte ai 26 di Avrîl a Durango par celebrâ i 30 agns de nassite di Herri Batasuna (moviment di riferiment de çampe indipendentiste basche vuê metût fûr leç des autoritâts spagnolis) e che a àn puartât al arest e al feriment di diviers dai partecipants.


text:
Rimit
Il rimit, o romit o eremit (dal grêc erèmites, peraule che ven da erèmos ,ch'al vûl dî di bessôl) al è une persone che e vîf di bessole in lûcs platâts par podê preâ.
I rimits in te Storie[cambie | modifiche il codiç]
Fin di cuant che al è scomençât il cristianesim, a jerin cristians che a levin in lûcs platâts par preâ.
Di cheste forme di vite religjose, nassude par cirî un vivi plui dongje a chel proponût dal Vanzeli, a si cjatin testemoneancis za dal III secul d.d.C. Sant Pauli di Tebe al è il pui antîc rimit che si cognòs (al mûr intal 318 d.C, si dîs, a 113 agns, daspò vê passât 90 agns intune caverne in meditazion, cun doi leons e un corvat che i puartave di mangjâ ogni dì un toc di pan. Sant Antoni abât al veve un grum di int che e preave cun lui intal desert dal Egjit indulà che i rimits son nassûts.
Dal desert dal Egjit, i rimits si son difondûts in dut l'Orient, soredut in Palestine cun Sant Ilarian e in Capadoce cun Sant Grivôr di Nazianzi e Sant Basili. Par la lôr santitât, un grum di rimits a vegnin clamâts «Paris dal desert». La vite di chescj rimits no jere facile. Une cronache medievâl e conte che «a vevin la barbe lungje, cjavei pençs e sporcs, vistîts rots,e a jerin magris di fâ pôre...» Mangjavin nome cualchi toc di pan dûr e lidrîs e a bevevin nome aghe.
La pratiche di vite dai rimits e rive ancje in Europe cun Sant Anastasi, intal IV secul. A si cjatavin rimits in Gallie, Bretagne e in Irlande; i rimits no vivevin simpri di bessôi ma a jerin ancje comunitâts di rimits, clamâts ancje cenobits (cenobiti par talian). Chestis comunitâts a jerin nassudis parcè che intal desert la vite e jere dure: si podeve cjatâ animâi velenôs e pericui di ogni gjenar. A son stâts cjatâts papîrs dal IV secul scrits in lenghe greche, dongje la citât di Lycopolis in Egjit, che a contin che i rimits a vevin ancje contats comerciâi cu la popolazion dal lûc.


text:
Vuide minime par gjenitôrs
Imagjinait il câs che i mestris dai vuestri fîs us “consein cun vivôr” di gjavâ i vuestris fruts de ore di religjon: ce sucedaressial? Un diauleri. E forsit o saressin ancje al limit dal “abûs di ufici” di bande dai docents. Dacuardi: chi si jentre tal teren dai Pats Leteranens, e duncje de Costituzion. Ma il funzionament dal pachetut des oris di furlan stabilît de leç regjonâl 29 al funzione propit tal stes mût. Il principi al è identic. Al è un dirit des fameis e lis scuelis lu àn di garantî a cui che lu domande. Cun di plui, inte suaze de Cjarte europeane des lenghis minorizadis. Dome che spes i gjenitôrs si lassin meti i pîts sore il cjâf, incjocâts de fumate che “al è miôr potenziâ l’inglês” e che si trate di “timp pierdût”. Ve ca inalore une vuide minime, par savê ce rispuindi e par fâ valê lis propriis resons.
Iscrizion. Par podê gjoldi dal pachetut di 30 oris, si scuen fâ domande al at de iscrizion. E une volte fate, la robe no si pues cambiâ. Il “sì” al vâl par dut l’an scolastic cence pussibilitât di cambiâ idee. Il cuadri par domandâlu si cjate in automatic tes domandis di iscrizion, ancje te modalitât in rêt, pe scuele publiche. Tes privadis, e in particolâr in chês de rêt Fidae (lis scuelis catolichis, par intindisi), al è il Far West: si sbombin dal dut di chest aspiet ancje se a son in prime linie a berghelâ cuant che la Regjon e pense a un tai dai lôr finanziaments.
No stupidets. Che al sedi ben clâr: furlan a scuele nol vûl dî balets, filmâts di folclôr, pipinutis di scus di blave. Pretindêt un progjet seri, che al pues vê ancje ativitâts di zûc, ma nol à di deventâ l’aspiet fondant e totâl dal percors didatic dal frut. No stupidets a scuele, insome. E, cun di plui, al è un vuestri dirit vê informazions sul gjenar di ativitât che culì si davuelç.
Clil. Al è il mût che la leç e propon par che al sedi pandût l’insegnament de lenghe furlane. La sigle e ven dal inglês: Clil, acronim di “Content and language integrated learning”. Tradusût: insegnament integrât di lenghe e di contignûts. Tradusût ancjemò: lenghe che e devente veicolâr par une o plui dissiplinis, o cjamps di esperiencis (tal câs de scuele de infanzie). Si trate in pratiche di pandi cierts contignûts doprant la marilenghe. Une metodologjie che e funzione, secont la sience.
No oris robadis. Lis oris a puedin jessi davueltis di un docent de classe, de scuele o di fûr, esterni, che al à di jessi iscrit a un Regjistri regjonâl. Ae fin, nol cambie cuissà ce te organizazion interne. Metìnle cussì: une classe e ven dividude in doi bocons, chei che a fasin furlan e chei che no lu fasin. Lis ativitâts a varessin di jessi programadis in paralêl fra i doi docents, di mût che un al fasi ce che al fâs chel altri in marilenghe. Duncje: i fruts che a frecuentin furlan no àn dopo di lavorâ di plui a cjase, par recuperâ ce che chel altri mestri al à fat in classe. Viodût che - sedi intun grup che in chel altri - al ven pandût il stes contignût (ancje se cun lenghis diviersis), e je une gruesse bausie sostignî che il furlan al gjavi timp a altris dissiplinis (frecuentait un coleç dai docents e o scuvierzarês che la cjosse e je simpri di mode). Il pachetut di oris al rientre tal 10% di curriculum locâl che lis scuelis a àn di garantî ai arlêfs dentri dal Plan de Ufierte Formative. Par altri, o zontìn ancje che cuant che cualchi an za fa si introdusè par decret ministeriâl la ore setemanâl di “Cittadinanza e costituzione” nissune mestre si è insumiade di criticâ che la ore dedicade ae Magna Charta e gjavàs oris al talian o ae matematiche.
Referent. Se o vês cualchi dubi, domandait un incuintri cul o cu la referente di furlan de vuestre scuele. A son chês che a àn in man dute la situazion organizative. Lis scuelis plui seriis e cui dirigjents sensibii al teme di solit a nomenin une funzion strumentâl di pueste: si trate di un insegnant che al gjolt di une specie di deleghe sul argoment, une sorte di plens podês pe atuazion dentri dal Plan formatîf.
Cjacaris fûr di scuele. In gjenar, no stait a scoltâlis. A son simpri lis proiezions di docents o di gjenitôrs frustrâts, fûr dal porton. ❚
Oscar Puntel


text:
EDITORIÂL - La nestre autonomie e je une scjatule vueide
✽✽ Ma vuê, aial ancjemò costrut fevelâ di autonomie pe nestre Regjon? In chei dîs achì su la stampe al è stât dut un grant dibatiment su la cuistion. O disarès che e je ore di finîle cu lis fufignis. La autonomie no esist plui, almancul tal sens che e vignive intindude de sô nassite e fintremai tai agns indaûr. O podìn dî cun sigurece che e je robe dal secul passât. Cumò e reste dome une peraule, tant di bant che pericolose, come chê altre che si dopre dongje, ven a stâi “speciâl”.
✽✽ Di bant, parcè che vuê il Friûl al è dome une code di un imprest istituzionâl dal dut pontât su Triest e parcè che la stesse Regjon e je destinade a colâ dentri il cjalderon talian des ordenarietâts. Si salvaran, forsit, dome Val di Aoste e Sud Tirôl, par vie dai tratâts internazionâi.
✽✽ Cheste sorte e je colpe dai politics, dai partîts, ma ancje nestre. Lôr, par vie che a àn tradît il spirt de autonomie, sotans simpri des diretivis dal centri, che e sedi Rome o Milan al è indiferent; noaltris, parcè che o vin crodût che la diference di viodi cemût aministrâ lis risorsis di un teritori e fos scrite par simpri tal statût di autonomie. O vin crodût che, in cualchi maniere, si sarès mantignût ancje chel ecuilibri, dut politic, fra Friûl e Triest.
✽✽ I furlans a àn viodude la autonomie tant che un ricognossiment dal stât talian par dut chel che il Friûl al veve patît par vie de Italie, des vueris aes servitûts militârs, dal sotsvilup economic ae emigrazion. Tornait a lei la letare dai predis furlans dal 1967 e o cjatarês dutis lis motivazions di cheste rivendicazion.
✽✽ Si pensave, dut un popul al crodeve, di jessi pronts a fâ alc di miôr, di no jessi dome il confin orientâl, di dulà che a partivin muredôrs o siervutis, dulà che si mangjave dome frico e polente, dulà che a jerin ducj simpri cjocs e alpins. La autonomie, la Regjon speciâl, par noaltris a jerin chest: «O podìn fâ ben, miôr di chês altris». Par un biel toc di timp e je lade cussì: plan urbanistic, sanitari, la leç pe emigrazion, altris leçs che a son stadis precursoris. La ricostruzion dal taramot, la ponte plui alte di cheste vision. Tal mieç, di sigûr, tantis falopis: o pensi soredut ae agriculture.
✽✽ Il rapuart al resisteve, ma simpri plui debil par vie dal cancarat dai partîts e soredut de deleghe simpri plui fuarte tai lôr confronts. E se tra i tiei rapresentants no tu âs nissun che al sedi espression di cheste vision identitarie de autonomie, si rive ae situazion di vuê.
✽✽ Une conclusion une vore clare: no pues jessi une autonomie se nol esist un partît autonomist. Ator pe Europe al è dapardut cussì. Al somee un zûc di peraulis, ma in ce maniere puedino difindi, ma ancje dome guviernâ la autonomie, chei partîts che a cjapin diretivis forestis?
Une scjatule vuede duncje, ma che e covente ai partîts par meti in sene la lôr trufarie sul marcjât de politiche. ❚
DREE VALCIC


text:
Lunari Di Pre Toni 2015
Ancje chest an il grup di amîs che di agns si cjate, al à tornât a meti dongje il Lunari dedicât a pre Antoni Beline. La publicazion pal 2015 e propon une racuelte di siei scrits, che nus compagnaran tai mês dal an che alo ven, tant che segn di sperance e sostegn te fadie dal vivi. Come pal solit, pre Antoni si indrece a nô - la sô int - cu la nestre lenghe, intun discors furlan diret, concret, lontan di retoriche o bielisie leterarie, simpri orientât ae sostance, al essenziâl. Lui al cognòs il pericul che e corìn, ta chest timp complès e conturbât, di pierdisi te confusion, te banalitât, ta l’omologazion a un eficientissim cence anime, tal cori continui cence savê ben parcè. Nus domande di jessi fedêi aes claris, rustichis virtûts des lidrîs, a un progjet di vite e di comunitât autentichis, onestis, fondadis sui valôrs che a durin. Il messaç al è indreçât a ducj: ai zovins te lôr dibisugne di afiet sperance e regulis; ai adults clamâts a fondâ la famee sul volêsi ben, zermoi de pâs tal mont; ai vecjos, patrimoni di esperience e memorie storiche di scoltâ; ae societât che e je sane se ognidun nol pense dome ai siei interès, ma ancje a chei di chei altris. Pre Antoni nus fevele di ce che al vâl e di ce che al è svoladi, dal ordenari e dal misteri, di realtâts di passaç e di bens eternis. Te limpide profonditât des sôs peraulis - vivis e di straordenarie atualitât - si sint la stature di une vuide che e segne il troi, la tignince di un cret tal disorientament dominant. Il lôr rivoc interiôr al è risultive di fiducie e confuart.
Il lunari, metût adun par cure di Cristian Liberale, Alida Pevere, Manuela Quaglia, al à in ogni pagjine lis pituris di artiscj regjonâi. Si podarà cjatâlu in glesie a Visepente, te edicule “Curiosità” di Visepente, in cartolarie “Cartoltecnica” a Cjampfuarmit, tal bar-edicule “Ogni bene” di Basilian, tal bar “Masino” di Mels (Colorêt di Montalban), tal minimarket “Da Lidia” di Maian, intes glesiis di Vît (PN). Dut il rigjavât de vendite al sarà dât ae “Associazione Amici di Udine” che e fasarà poçs e scuelis in Cueste di Avori e Benin, opare inviade di pre Beline.
“Che si sinti, tes fameis, ancje la presince di Diu. No dome chê de television e dai zirediscs. Alore o frontarês serens ben e mâl e nûl e ploie e bontimp, furtune e disgraciis. Parcè che al sarà Diu il cjantonâl de cjase e dal paîs (…) Tirait sù i fîs cun afiet. Al coste mancul des “patatinis” e al rint di plui. No stait a vê pôre di pierdi timp a fevelâ cu la vuestre canaie, ancje cuant che a son di nît. A valin plui chês peraulis alì che no ducj i discors che a sintaran te lôr vite (…) Dut il ben che o vês vût dai vecjos, passaitlu ai fîs, pussibilmentri zontant alc di vuestri.” Pre Antoni Beline, Lunari pal 2015 ❚
Redazion


text:
Politiche e identitât tal gnûf libri di Giorgio Cavallo
“Ripensare la Nazione. Dall’agonia dello Stato repubblicano a un nuovo percorso per il Friuli di domani” al è il titul dal gnûf libri di Giorgio Cavallo, bielzà conseîr regjonâl par 15 agns e assessôr tal Comun di Udin par 10 agns: tresinte pagjinis publicadis a sôs spesis scritis par talian ma pensadis par furlan par ufrî un “tentatîf di leture politiche de cuistion furlane intindude come il mai risolt rapuart tra il Friûl - te sô complessitât gjeografiche, storiche e linguistiche - e lis diferentis formis che al à cjapât il Stât talian”.
Un dai trois pal Friûl di doman, si lu cjate ipotizât a pagjine 279: “Se il Friûl al intint di pensâ a un so doman che nol sedi dome chel di vie di transit in funzion, plui o mancul util, dal Stât talian, al varà di fâsi caric ancje di Triest, cjapant sù lis oportunitâts, magari cirint di favorî la concretece e judant a sfantâsi lis ideologjiis di supremazie e di un assistenzialissim che si scugne. Par ricevi indaûr une fuarce in plui par une ridefinizion istituzionâl cun significatîfs podês par dut il teritori regjonâl”. Cun cuale logjiche? “Un pôc mancul taliane e un pôc plui europeane”.
Nol convente pratindi che Triest al torni a fevelâ par furlan, al continue Cavallo, “ma a fâ i conts tal insieme de diviersitât dal Friûl di vuê sopuartâ e supuartâ Triest al pues valê la pene”.
Plui in gjenerâl cheste gnove publicazion e rive a 35 agns dal volum “La Nazione Friuli” che tal 1980 a scriverin Cavallo dutun cun Pier Carli Begot e Andrian Cescje e intint di “ripensâ a cualchidun dai elements di fonde de cuistion furlane dal dì di vuê”.
La tesi di fonde dal libri, al spieghe l’autôr, “e je che il Friûl al è un spazi gjeografic plurilinguistic, dulà che e vîf la nazion linguistiche furlane che cumò e à di viodi in ce forme organizâsi cun elements istituzionâi e politics biel che si è in timps di decadence politiche”.
Che anzit, une dai sburts plui fuarts a fâ saltâ fûr i siei pinsîrs Cavallo lu à vût propit di chescj agns dulà che si pant a clâr une “pierdite di sovranitât dal stât nazionâl” a pro di une realtât sore statâl, come chê europeane. “Il cicli storic dal stât nazionâl al è finît”, al sosten l’autôr e pal “Friûl al è timp di lascâ i leams cu la Italie e impegnâsi te costruzion di spazis politichis sorestatâi a gjeometrie variabile”. Slovenie, Austrie, Cravuazie i interlocutôrs privilegjâts intune Europe dai popui e des regjons, ben savint che “cun Slovenie e Cravuazie ancjemò il discors nol sarà facil par vie che alì al è ancjemò vivarôs il mît dal stât nazionâl”. Dut câs, seont Cavallo la prospetive dal doman e je chê: mancul Italie e plui Europe (par esempli “Gurize no à doman se no devente une citât uniche” cun Nova Gorica) intun procès di “destruturazion dal sistem istituzionâl”.
Intant cjalant indaûr, tal spazi storic tra il libri dal 1980 e chel di cumò, “istituzionalmentri no si è vuadagnât nuie”, al dîs sevêr. “L’unic fat gnûf e je la struturazion de lenghe furlane e il sô ricognossiment, fats che cumò nissun nol pues contestâ”. Te analisi dal ex aministradôr ce che invezit al è lât simpri almancul a “son i imprescj economics” par dâi fuarce al teritori. A coventin “podês regjonâi par podê decidi su diferents temis. Dute la struture identitarie bisugnarès vê il podê di gjestîle localmentri”.
Nol è un libri di memoriis, ma di politiche e di teoretiche politiche: la prime part e da un incuadrament storic politic de cuistion furlane; la seconde e cîr di costruî une teorie complessive su la cuistion furlane inzornantle; la tierce e smire un spazi di prospetive politiche e un program di lavôr par dâ rispueste aes domandis de cuistion furlane. ❚
✒ Antonella Lanfrit


text:
Oceanie
Oceanie e je une peraule doprade in sens stret par indicâ l'insiemit de Polinesie, Melanesie e Micronesie, une division pôc sientifiche, tirade fûr di Jules Dumont d'Urville intal 1831.
Intal fevelâ comun, e in gjenar in sens plui larc, cun Oceanie si intint il continent che al inclût ancje la Australie e la Gnove Zelande.
Ripartizions internis[cambie | modifiche il codiç]
La ripartizion tradizionâl de Oceanie, doprade ancje dal ONU par dividi il mont in macroregjons, e divît il continent in:
Gjeografs e linguiscj a preferissin invezit une division dal continent in dôs regjons, su la base di criteris gjeografics, botanics, zoologjics e linguistics. Chestis dôs zonis a son:
- Oceanie dongje (inglês Near Oceania), cun Australie, la isule de Gnove Guinee e i arcipelacs dongje, cun lis Isulis Salomon
- Oceanie lontane (inglês Remote Oceania) cun la Polinesie, la Micronesie e la Melanesie, fûr che par lis Isulis Salomon
La part plui grande des tieris fûr de aghe di chest continent a son in Australie, ma si dopre il tiermin Oceanie par fevelâ di chest continent parcè che lis aghis a son impuartantis, e a coleghin i variis tocs.
L'Oceanie al è il plui piçul dai continents e il penultin pe popolazion, prin dome de Antartide.
Regions, stâts e teritoris[cambie | modifiche il codiç]
L'Oceanie e je scuasi dute formade di piçulis isulis nazionâls, cun la Australie che e je la uniche di dimension significative. Lis unichis nazions che a àn confins su la tiere a son Papue Gnove Guinee e Timor Est, che a confinin cun l'Indonesie.
Lis nazions de Oceanie a son rivadis a vê nivei diviers di indipendence des vieris potencis coloniâls; o cjatin ancjemò teritoris dipendents come la Gnove Caledonie, teritori di oltrimâr francês o lis Hawaii, stât USA.


text:
La comunicazion des domandis no acetadis, che no son di interès pe SAF par motîfs leâts a strategjiis aziendâls di definizion de rêt di vendite, e ven dade a cui che le à domandade cun motivazion palese.
Il sisteme di vendite al previôt, fûr di câs particolârs, di furnî in conto vendita une cuantitât di titui di viaç calcolade daûr criteris definîts de SAF AUTOSERVIZI. Il paiament des furniduris seguitivis, a net di provisions ricognossudis pal servizi, al ven fat cuant che si ricevin lis tipologjiis, ordenadis al Numar Vert aziendâl 800.103355, par cuantitatîfs no inferiôrs ae assegnazion iniziâl.
Lis deroghis, salacor, a son dadis diretementri de SAF AUTOSERVIZI
Al moment de firme dal contrat la rivendite e ven istruide su dut il procediment e e ricêf, sore dal materiâl di vendi/leât ae vendite, ancje i jutoris informatîfs che a coventin par scomençâ la ativitât.
In ocasion dal cambi des tarifis a fin dal an, la SAF e proviôt a ritirâ i titui di viaç no vendûts e a dâ chei cu la tarife gnove, fasint la rendicontazion e incassant i paiaments dal cont-depuesit iniziâl.
Par altris informazions si pues indreçâsi a:
SAF AUTOSERVIZI FVG
UFFICIO TITOLI DI VIAGGIO E PUNTI VENDITA
V.le Palmanova 219
33100 UDINE
tel. 0432.608164
orari: dal lunis al vinars, 8.00-12.00 e 14.00-17.00


text:
E je la
Bretagne a vignî fûr miôr dal secont turni des elezions
legjislativis intal stât francês che si è tignût ai 17 di Jugn.
Cun di fat, pe prime volte, un candidât espression dal nazionalisim
breton moderât al è stât elet inte Assemblee francese. Si trate di
Paul Molac, su posizions une vore dongje de UDB (Union Democratiche
Bretone) ma che al coreve pe liste Europe Écologie cu la poie ancje
di verts e socialiscj. Elet inte cuarte circoscrizion dal Morbihan
cul 52,56% des preferencis, Molac al rive di une lungje militance
bretoniste che lu à puartât ancje ae presidence des Div Yez, lis
scuelis publichis bilengâls, e dal Consei culturâl de Bretagne.
Simpri intes filis di Europe Écologie, cun cuasi il 59% des
preferencis, al è stât confermât François de Rugy, un dai
deputâts a pro de riunificazion aministrative de Loire Atlantiche
cul rest de Bretagne. Nuie di fâ, invezit, pai doi candidâts di
Femu a Corsica che a vevin rivât a passâ al secont turni.
Jean-Christophe Angelini si è fermât al 46,8% dai vôts, intant che
Gilles Simeoni si è plaçât secont inte sfide a trê cui candidâts
de UMP e dal Parti Radical de Gauche. Chel istès, sul front dai vôts
racuelts, si trate dal miôr risultât dal nazionalisim cors intes
legjislativis.
Font:
Ministère de l'Intérieur, 17/06/12; Le Monde, 17-18/06/12; Agence
Bretagne Presse, 18/06/12; Alta Frequenza, 18/06/12


text:
Distret di Voitsberg
Il distret di Voitsberg (targhe automobilistiche: VO) al è un dai distrets dal stât federât austriac (tod. Bundesland) de Stirie/dal Staiar.
Al è ulteriormentri divisibil in 25 comuns (tod. Gemeinden) - di chescj, 3 a son "citâts" (tod. Städte) e 4 a son "comuns cun derit di marcjât" (tod. Marktgemeinden). Di seguit la liste.
Citâts[cambie | modifiche il codiç]
Comuns cun derit di marcjât[cambie | modifiche il codiç]
Comuns[cambie | modifiche il codiç]
- Gallmannsegg
- Geistthal
- Gößnitz
- Graden
- Hirschegg
- Kainach bei Voitsberg
- Kohlschwarz
- Krottendorf-Gaisfeld
- Modriach
- Mooskirchen
- Pack
- Piberegg
- Rosental an der Kainach
- Salla
- Sankt Johann-Köppling
- Sankt Martin am Wöllmißberg
- Söding
- Södingberg


text:
Sapade
Sapade (Plodn tal dialet todesc locâl) al è un comun de Cjargne, che al dì di vuê al fâs part de provincie di Belun e al à 1.355 abitants. Al manten fuarts rapuarts cul Friûl, di cui a fo separade dai austriacs tal 1852: di fat e fâs part de Arcidiocesi di Udin, lis scuadris locâls di schi a corin pe regjon furlane e la scuadre di balon dal paîs e zuie tal Campionât cjargnel.
Il 9 març 2008 si à tignût cun esit positif (95% an votât 'si') un referendum consultif par il passaç a le regjon Friûl Vignesie Julie.


text:
26 aprile 2011
18 aprile 2011
Friûl dal 1511 a Cjampfuarmit
Joibe ai 21 di Avrîl a 8 e mieze di sere (20.30) alì de Ostarie “A la Patrie dal Friûl”, in place a Cjampfuarmit, Luigino Peressini e Carli Pup a presentaran il libri - mape “1511 il Friûl de Joibe Grasse”, une edizion de cooperative Serling (www.serling.org).
Il cressi des tensions sociâls, la faide jenfri Strumîrs e Çambarlans, la vuere jenfri Vignesie e l’Imperi, il Carnevâl, la funzion des Cernidis, i confronts cul rest de Europe, il sclop e il davuelziment dal plui grant riviel popolâr de storie dal Friûl a vegnin contâts de mape ilustrade di Luigino Peressini e dai tescj curâts di Carli Pup.
La opare e je formade di une mape che e mostre dut il Friûl storic, là che a vegnin presentâts in maniere dinamiche lûcs, fats e personaçs leâts al riviel de Joibe Grasse, e di un librut bilengâl (furlan – inglês) là che a son spiegâts in maniere sintetiche i elements clâf che a son daûr dal riviel dal 1511.
Il cressi des tensions sociâls, la faide jenfri Strumîrs e Çambarlans, la vuere jenfri Vignesie e l’Imperi, il Carnevâl, la funzion des Cernidis, i confronts cul rest de Europe, il sclop e il davuelziment dal plui grant riviel popolâr de storie dal Friûl a vegnin contâts de mape ilustrade di Luigino Peressini e dai tescj curâts di Carli Pup.
La opare e je formade di une mape che e mostre dut il Friûl storic, là che a vegnin presentâts in maniere dinamiche lûcs, fats e personaçs leâts al riviel de Joibe Grasse, e di un librut bilengâl (furlan – inglês) là che a son spiegâts in maniere sintetiche i elements clâf che a son daûr dal riviel dal 1511.
07 aprile 2011
Ancje jo a la leture de Bibie
O sin a plui di metât di cheste setemane memorabil (fracait su la imagjin par lei dut il calendari).
Doman e sarà par me une zornade speciâl.
Prin di dut parcè che tes primis oris dal vinars al tocjarà ai miei amîs che a son a stâ di là de "grande aghe" oceaniche.
Prime dal cricâ dal dì dal 8 di Avrîl (doman), tal cûr de gnot, tor lis 3, si scomençarà la leture dal libri di Zacarie. Graziis al coordenament di Luca Peresson dal CTS de ARLeF e ae rispueste pronte di Claudio Roya, si à podût dâ la leture di 8 tocs di chest test Sacri a ancjetancj furlans di 5° e 4° gjenerazion, partignints al Circul ALEF di Colonia Caroya, citât fondade di furlans 133 agns indaûr (1878) in provincie di Cordoba (Argjentine). Chescj a àn ambientât la lôr leture par furlan in 5 glesiis storichis de zone di partignince. Chi daûr a son i nons, etâts e lûcs di leture:
1- Diego Bovo (32 agns): cjap. 1-2 - Glesie "Nuestra Señora de Lourdes" - San Durí - Col Vicente Agüero - Argjentine
2- Marcos Goy (17 agns): cjap. 3-4 - Capele "Nuestra Señora del Rosario" - Colonia Caroya - Argjentine
3- Daniel Cargnelutti (37 agns): cjap. 5-6 - Glesie "Nuestra Señora de Monserrat" - Colonia Caroya - Argjentine
4- Lito Carrizo (52 agns): cjap. 7-8 - Glesie "Nuestra Señora de Monserrat" - Colonia Caroya - Argjentine
5- Edgar Toso (49 agns): cjap. 9 - Capele di "Estancia Jesuítica de Caroya" - Colonia Caroya - Argjentine
6- Mickaela Toso (16 agns): cjap. 10-11 - Capele di "Estancia Jesuítica de Caroya" - Colonia Caroya - Argjentine
7- Fernando Visintin (29 agns): cjap. 11-12 - Glesie "Nuestra Señora de Lourdes" - San Durí - Col Vicente Agüero - Argjentine
8- Ariel Cragnolini (25 agns): cjap. 13-14 - Glesie "Nuestra Señora de Lourdes" - San Durí - Col Vicente Agüero – Argjentine.
La sielte di dâur la leture di chest libri no je a câs, cun di fat in Zacarie si fevele di lontanance de Patrie lontane. Lôr, cetancj atîfs tal mantigniment dal leam cul Friûl e cul desideri di fevelâ e di praticâ di plui la marilenghe, a rapresentin in cualchi maniere cu la lôr presince “in diferide” i miârs di furlans che a son tal forest e che in chescj dîs a son daûr a seguî l’event in streaming.
Tal dopomisdì, tor 5 e alc invezit jo e Venusia o vierzarìn la leture dal libri dai Ats dai Apuestui.
Il prin cjapitul jê e il secont, chel des Pentecostis, jo: il cjapitul dulà che il Spirtu Sant al fâs fevelâ i oms ognidun te sô marilenghe e, ancje se dutis difarentis, ducj si capissin tra di lôr.
Continuait a cjalâ la leture de Bibie on line, fracait achì.
Doman e sarà par me une zornade speciâl.
Prin di dut parcè che tes primis oris dal vinars al tocjarà ai miei amîs che a son a stâ di là de "grande aghe" oceaniche.
Prime dal cricâ dal dì dal 8 di Avrîl (doman), tal cûr de gnot, tor lis 3, si scomençarà la leture dal libri di Zacarie. Graziis al coordenament di Luca Peresson dal CTS de ARLeF e ae rispueste pronte di Claudio Roya, si à podût dâ la leture di 8 tocs di chest test Sacri a ancjetancj furlans di 5° e 4° gjenerazion, partignints al Circul ALEF di Colonia Caroya, citât fondade di furlans 133 agns indaûr (1878) in provincie di Cordoba (Argjentine). Chescj a àn ambientât la lôr leture par furlan in 5 glesiis storichis de zone di partignince. Chi daûr a son i nons, etâts e lûcs di leture:
1- Diego Bovo (32 agns): cjap. 1-2 - Glesie "Nuestra Señora de Lourdes" - San Durí - Col Vicente Agüero - Argjentine
2- Marcos Goy (17 agns): cjap. 3-4 - Capele "Nuestra Señora del Rosario" - Colonia Caroya - Argjentine
3- Daniel Cargnelutti (37 agns): cjap. 5-6 - Glesie "Nuestra Señora de Monserrat" - Colonia Caroya - Argjentine
4- Lito Carrizo (52 agns): cjap. 7-8 - Glesie "Nuestra Señora de Monserrat" - Colonia Caroya - Argjentine
5- Edgar Toso (49 agns): cjap. 9 - Capele di "Estancia Jesuítica de Caroya" - Colonia Caroya - Argjentine
6- Mickaela Toso (16 agns): cjap. 10-11 - Capele di "Estancia Jesuítica de Caroya" - Colonia Caroya - Argjentine
7- Fernando Visintin (29 agns): cjap. 11-12 - Glesie "Nuestra Señora de Lourdes" - San Durí - Col Vicente Agüero - Argjentine
8- Ariel Cragnolini (25 agns): cjap. 13-14 - Glesie "Nuestra Señora de Lourdes" - San Durí - Col Vicente Agüero – Argjentine.
La sielte di dâur la leture di chest libri no je a câs, cun di fat in Zacarie si fevele di lontanance de Patrie lontane. Lôr, cetancj atîfs tal mantigniment dal leam cul Friûl e cul desideri di fevelâ e di praticâ di plui la marilenghe, a rapresentin in cualchi maniere cu la lôr presince “in diferide” i miârs di furlans che a son tal forest e che in chescj dîs a son daûr a seguî l’event in streaming.
Tal dopomisdì, tor 5 e alc invezit jo e Venusia o vierzarìn la leture dal libri dai Ats dai Apuestui.
Il prin cjapitul jê e il secont, chel des Pentecostis, jo: il cjapitul dulà che il Spirtu Sant al fâs fevelâ i oms ognidun te sô marilenghe e, ancje se dutis difarentis, ducj si capissin tra di lôr.
Continuait a cjalâ la leture de Bibie on line, fracait achì.
06 aprile 2011
Friûl di Magance a Cjampfuarmit
Te setemane che al cole l'aniversari dai 3 di Avrîl, Fieste Nazionâl dal Friûl pe nassite dal Stât Patriarcjâl di Aquilee istituît tal
1077, joibe ai 7 di Avrîl aes 6 e mieze di sere li de Ostarie “A la Patrie dal Friûl” in place a Cjampfuarmit, Sandri Carrozzo e l'autôr
Luigino Peressini a presentaran la mape ilustrade “Friûl di Magance”, une edizion Serling (www.serling.org).
La opare e mostre dut il Friûl storic, de Livence al Timâf, traviers la presentazion des figuris mitologjichis de tradizion furlane. Si
podaran cussì cognossi maçarots, spirts folets, aganis, benandants, striis, salvans... Sul daûr de mape e je ancje une schede par ogni
personaç in maniere di vê une piçule vuide pe leture.
Dutis chestis figuris e tantis altris a compagnaran il letôr a la scuvierte dal Friûl pardadon magjic.
03 aprile 2011
Bon 3 di Avrîl
Buine fieste nazionâl dal Friûl. Us visi che usgnot al tache ancje il grant event de leture continuade de Bibie.
Par cui chel nol rive a lâ a Udin, us segnali il link par viodi la direte: fracait chi.
Par cui chel nol rive a lâ a Udin, us segnali il link par viodi la direte: fracait chi.
Iscriviti a: Post (Atom)


text:
Davâr
Davâr al è un comun in Cjargne, che in dì di vuê al fâs part de provincie di Udin e al à 2.218 abitants.
Tabele dai contignûts
Gjeografie[cambie | modifiche il codiç]
Il comun si cjate tal Cjanâl di Guart, in Cjargne. Al è logât intun cjadin tra il Col Zentîl (2.075 m) a bonât e il Norvenas (1.968 m)a jevât, cun la masse dal Colians che domine la valade. In plui che il cjaflûc, a fasin part dal comun ancje lis frazions di:
- Negrons m 523
- Cela m 494
- Cjalina m 532
- Clavaias m 826
- Cludini m 720
- Dentramp m 541
- Lençon m 614
- Liaries m 695
- Luvincas m 518
- Luvint m 621
- Mion m 710
- Muina m 526
Storie[cambie | modifiche il codiç]
Al somearès che il non Davâr al vegni di une peraule celtiche che ûl dî "lûc protet". Di fat il paîs al è logât in chê che e je simpri stade une impuartante zone di passaç fin de preistorie. Cuant che i romans a baterin i Gjai Cjargnei che a vivevin culì, il teritori di Davâr, come chel di dute la Cjargne, al jentrà a fâ part de X REGIO VENETIAE ET HISTRIAE. Te etât di mieç al fasè part dal Partiarcât di Aquilee fin al 1420, cuant che i venezians lu concuistarin. Cussì Davâr al restà sot Vignesie fin al 1797 cuant che, cul Tratât di Cjampfuarmit, al fo cedût al Imperi Austro-Ongjarês. Davâr al fo concuistât de Italie tal 1866, dopo da la tiarce vuere di indipendence. Te storie di Davâr si regjstraran però ancjemò dôs ocupazions: la prime tal 1917, cuant che dopo la rote di Cjaurêt dut il Friûl al fo invadût di bande dai austro-todescs. La seconde e fo tal 1944 cuant che i cosacs, clamâts culì di Hitler, a ocuparin la Cjargne; propite i cosacs, sul pont di ritirâsi, ai 2 di mai dal 1945 a Davâr coparin 22 omps, parcè che a jerin stâts tacâts dai partigjans
Evoluzion demografiche[cambie | modifiche il codiç]
Lenghe[cambie | modifiche il codiç]
A Davâr al ven fevelât il cjargnel te variant dal bas Cjanâl di Guart, caraterizât de terminazion des peraulis femininis in -a (singolâr) e -as (plurâl). Un altri trat carateristic de zone di Davâr al è la conservazion dai ditoncs ei e ou là che tal furlan centrâl a si an î e û (misteir e fouc par mistîr e fûc).
In ogni frazion dal comun, però, si à cualchi variazion; a Muina par esempli no si cjatin i ditoncs ei e ou, a Liariis, Mion e Cele invezit il plurâl des peraulis femininis al è in -es.
Di viodi[cambie | modifiche il codiç]
- La Plêf di Guart, logade insomp un cuel fra Cela e Negrons, citade pe prime volte tal 1119, ma siguramentri ancjemò plui viere. In dì di vuê però la glesie, par vie dai varis teremots, e à un aspiet sietcentesc.
- Il Palaç Micoli Toscano a Mion, tirât sù de famee dai Toscjans. La costruzion da l'edifici e terminà tal 1836, e in dì di vuê al è cognossût come Il palaç dai cent barcons.
- La Cjase Di Cort a Davasta, dal XVIII secul, carateristic esempli di architeture cjargnele.
- Il Mulin, in localitât Baûs, fra Davâr e Comelians. Si trate di un vieri mulin ancjemò funzionant, che al permet di viodi cemût che une volte si masenave la blave.


text:
Tarcint
Tarcint al è un comun inte Valadis de Tor, che al dì di vuê al fâs part de provincie di Udin e al à 8.933 abitants.
Gjeografie[cambie | modifiche il codiç]
Tarcint al è logât a 230 m tes valadis de Tor, 20 km a nord di Udin. Il paesaç de citadine al è une vore varzelât e contrastant: a nord si cjatin lis Prealps Juliis, cuasit une muraie che e siere l'orizont; a sud l'alte planure furlane; a jevât i cuei orientâi; a bonât l'anfiteatri morenic dal Tiliment, il sisteme di roncs restâts daspò de ultime glaciazion.
Storie[cambie | modifiche il codiç]
I prins documents che a fasin il non di Tarcint a son dal XII secul, ma par sigûr la citadine e à origjinis plui antichis: i studiôs difat a fevelin di popolazions paleolitichis che daspò di chês a son vignûts altris insediamnents preistorics, po celtics, e po la colonizazion dai romans. Tarcint al jere feut dai Machland, vignûts di Perg. Tal 1219 chei di Cjaurià, une famee furlane, a cjaparin il puest dai Machland, austriacs.


text:
La
aministrazion provinciâl de Gipuzkoa, aministrade cumò de çampe
indipendentiste basche (Bildu), e à presentât al public lis gnovis
misuris par sburtâ l’ûs dal euskara intes istituzions e intai
rapuarts cul public. Prin di dut, il guvier provinciâl al à fat
savê che di cumò indenant lis declarazions fatis dai siei
rapresentants intant des conferencis stampe a saran dome par basc,
ancje se e sarà garantide une traduzion simultanie e i comunicâts
stampe a saran bilengâi. Dentri de fin de legjislature, invezit, si
ponte a meti a disposizion dai citadins ducj i servizis provinciâi
par euskara, lenghe che e je za stade sielzude tant che strument di
comunicazion esclusîf cu la aministrazion provinciâl di cuasi 50
mil personis e di passe 600 aziendis. Par podê lavorâ cu la
Provincie, lis aziendis che a dan servizis al public a varan di
garantî la capacitât di doprâ la lenghe basche cui citadins e
intai materiâi indreçâts al public. Par chel che al rivuarde
invezit i uficis provinciâi, si è daûr a svilupâ dai plans
linguistics e dai intervents di sensibilizazion par che l’euskara
al deventi la prime lenghe di comunicazion. O ricuardìn che, in dì
di vuê, la Gipuzkoa e je la provincie basche là che la lenghe
proprie e je plui fevelade.
Font:
Gara, 02/10/12


text:
In ocasion dal secont incuintri european dai rom, il Centri european pai dirits dai rom (ERRC) al à presentât un rapuart su la violazion dai dirits di cheste comunitât dal 2008 a vuê. Episodis di violence organizade cuintri dai rom a son stâts segnalâts inte Republiche Ceche, in Cravuazie, in Bulgarie, in Italie, in Irlande dal Nord, in Turchie e soredut in Ongjarie. In cierts câs a alimentâ cheste clime di violence a son ancje fuarcis politichis tant che inte Republiche Ceche, in Slovachie, in Italie, in Romanie e in Ongjarie, là che e je ative la organizazion paramilitâr Magyar Garda che, si ben che metude al bant de cort supreme, e va dilunc a operâ sul teritori. In tancj stâts a vegnin segnaladis discriminazions intal acès dai rom ai servizis sanitariis o di jutori sociâl. Ancjemò intal 2008 si vevin vût câs di sterilizazion sfuarçade di feminis rom inte Republiche Ceche, in Slovachie e in Ongjarie. Politichis di segregazion scolastiche pai fruts rom a son invezit denunciadis in Bulgarie, Cravuazie, Republiche Ceche, Grecie, Ongjarie, Romanie, Slovachie e fintremai in Irlande dal Nord, Spagne e Portugal. Inmò plui a larc a son presintis politichis di segregazion abitative. Intal rapuart, di fat, a son puartâts esemplis che si riferissin a Bulgarie, Republiche Ceche, Grecie, Spagne, France, Cipri, Ongjarie, Italie, Lituanie, Polonie, Portugal, Romanie, Slovenie e Slovachie. Une des situazions piês, di chest pont di viste, e risulte propite chê intal stât talian, dulà che a vegnin denunciadis lis azions di polizie par slontanâ grups rom dai lôr insediaments cence dâur nissune alternative, in plene violazion des leçs internazionâls. Il Centri european pai dirits dai rom al domande duncje aes autoritâts europeanis e ai guviers dai stâts membris di intervignî, ancje cun integrazions ae legjislazion, par garantî il rispiet dai dirits di fonde ancje pai rom.
Font: ERRC, 08/04/10


text:
Daûr dai dâts dal ultin censiment il
numar des personis che a fevelin par gaelic al è cressût inte Republiche de
Irlande. Il 41,4% des personis, ven a dî pôc mancul 1 milion e 800 di lôr, al à
declarât di jessi in stât di fevelâ par irlandês, o sei il 7,1% in plui rispiet
al dât otignût intal 2006. Dut câs, a pene l’1,8% tra di lôr a fevelin ogni dì
par gaelic, intant che il 2,6% lu dopre almancul une volte par setemane e un
altri 12,2% lu fevele a scuele. Tra i 77 mil irlandês che a doprin la lôr
lenghe proprie ogni dì fûr di scuele, un tierç al vîf intal Gaeltacht, o sei
lis areis là che il gaelic al à ancjemò une presince significative. Ta chestis
areis il numar di chei che a san fevelâ par irlandês si svicine al 70%, cuntun
aument dal 5,2% rispiet al 2006.
Font: Irish Times,
30/03/12; Gaelport, 30/03/12


text:
Vie Molino Nuovo, Rivis di Sedean
martedì 14 giugno 2011
Joibe 16 e vinars ai 17 di Jugn - doi events di no pierdi !
DOI EVENTS DI NO PIERDI !
---------
Joibe ai 16 di Jugn aes 20,45
In localitât “Mulin di Rivis”
Vie Molino Nuovo, Rivis di Sedean
Vie Molino Nuovo, Rivis di Sedean
Cu la poie dal Comun di Sedean – Assessorât pe culture – Sportel intercomunâl pe lenghe furlane – e in colaborazion cu la Pro Loco di Rivis - Carli Pup, judât da lis leturis dal Famei (Checo Tam) e dal Ostîr (Raffaele Serafini) di Contecurte, al à metût adun CONTECURTE 1511, un viaç jenfri storie e narative su la Joibe Grasse dal 1511. Framieç di cualchi toc storic, a si leiarà cualchi conte scrite di pueste par il 1511 e, cuissà, magari cualchi conte inedite.
--------------------
Vinars ai 17 di Jugn
aes 20,45 in tal cjistiel di Glemone
la PRO GLEMONE e presente l’apontament culturâl
TRÊ SCRITÔRS,
DÔS LENGHIS,
UNE VORE DI CONTIS
Cun Checo Tam, Gianfranco Pellegrini e Raffaele Serafini, serade di leture di Contis curtis in lenghe taliane e furlane, a cjacararàn di leteradure curte bilengâl.
-------------
da CONTECURTE.blogspot
Pubblicato da Comitât pe Autonomie e pal Rilanç dal Friûl a 08:07
Etichette: Lingua friulana
Iscriviti a: Commenti sul post (Atom)


text:
TAV,
SORESTANS
E LENGHE
FURLANE
Dal sito internet “eurofurlan”
No TAV, Sì FUR
Si torne a fevelâ di TAV te Basse
Furlane. Achì, compagn che inaltrò, la int e palese di jessi cuintri de grande
opare par resons pratichis e no par vie de cussì clamade sindrome NIMBY.
Cun di fat, stant che in Slovenie
al somee propit che no si fasarà, si si domandisi parcè si aial di fâ dut chest
batibui te tiere tra i flums Livence e Timau: par fâ cori un pôc plui svelts un
pâr di trens di Vignesie a Triest, che tra lis altris no fasaressin nancje une
fermade par dut il Friûl?
Tra i sorestants di chenti a son
chei (pôcs) che lu vuelin parcè che a son convints (ma no si sa ben di ce e
parcè) e chei che a disin di volêlu, magari par lâ daûr dai ordins di scudarie
che rivin dal partît o dal sponsor, ma in realtât a’nt fasaressin di
mancul. Anzit, chescj (o almancul la plui part di lôr) a saressin convints che
nol covente, che al coste masse, che al è di bant e soredut che no son i bêçs
par fâlu, ma a scuegnin mantignî une cierte posizion, intant che a sperin che
no si fasi nuie e che al massim al vegni fat cualchi alc par potenziâ la linie
esistente, che tra lis altris e risulte doprade dome pal 40% de sô
potenzialitât.
Che no sedin bêçs e che al sedi
une opare che no covente e che sigûr no vâl ce che e coste in tiermins di
risorsis invistidis e di savoltament dal teritori lu àn dit za timp indaûr
ancje personaçs che si podarès definîju “insospetabii”, cemût che o ricuardavin
bielzà ta chest articul, saltât fûr tal Istât dal 2011 su Il Quotidiano
(www.ilquotidianofvg.it).
Lu publichìn chi disot parcè che
nus somee une vore atuâl.
No dome in cont dal TAV ma plui in
gjenerâl in cont di cemût che si puedin straçâ o invistî lis risorsis
publichis, se si bade ai interès di pôcs o ai dirits di ducj.
Nus somee une vore atuâl ancje se si ten cont dal virus de
friulanofobie che in chestis setemanis si palese une vore a fuart e al plate – si fâs par mût
di dî – la
sô sostance fate di prejudizis, ignorance, provincialisim e nazionalisim
esasperât daûr di une muse resoneristiche, economicistiche e sparagnine.
Tant a dî: No
TAV, Sì FUR (‘fur’ al è codiç
internazionâl ISO 639-3 de lenghe furlane).
-----------
18/07/2011
ESPERIENCIS E DÂTS A SUGJERISSIN UNE MANIERE DIVIERSE
DI PROGJETÂ E FÂ SÙ LIS GRANDIS OPARIS
TAV. Ise cuistion di mobilitât, velocitât o aviditât?
Ai prins di Lui si è davuelte tal Friûl di Mieç une
manifestazion di caratar culturâl che e veve chê di meti dongje e di confrontâ
la realtât furlane e chê dal Piemont. Tai articui di presentazion di chê
iniziative si ricuardavin, diviers elements di colegament tra il Friûl e chê
regjon taliane. Par sigûr al è stât dismenteât un altri aspiet che, massime in
chescj ultins agns, al ten dongje a fuart e a palês Friûl e Piemont: in ducj
doi i câs a son teritoris che a son stâts savoltâts, e a son daûr a tornâ a
jessilu, par vie de costruzion di grandis infrastruturis e di gnovis oparis
publichis e che e je int che si organize par fâ cuintri a chescj progjets.
A saltin fûr daurman denant dai voi il TAV, il tren a
alte velocitât, là vie te Val di Susa, ma ancje chi di nô, te Basse, o lis
gnovis autostradis che ogni trop al ven fûr che si varessin di fâ, tra Cimpiel,
Secuals e Glemone e tra la Cjargne e il Cjadovri, o ben ancjemò i eletrodots
che di nord a sud e di soreli jevât a bonât a varessin di tressâ la Patrie.
Tai dîs passâts e je vignude fûr su internet (http://altofriuli.com/discussioni/la-val-canale-canal-del-ferro—la-nostra-val-di-susa-.htm) une
riflession interessante fate di Franceschino Barazzutti, za president de
Associazion dai Sindics de ricostruzion dal Friûl, propit su chescj argoments,
tornant indaûr ae costruzion de autostrade di Damâr a Tarvis e al rignuviment
de linie feroviarie che e passe in Cjanâl dal Fier e Val Cjanâl e e va in
Austrie. Al ven fat, in particolâr, un belanç su la ferade, che al è positîf
dome in part.
Se si gjave la vision di partence, daûr de prevision
dal disvilup de integrazion economiche e politiche cu la Europe centriorientâl,
il rest al è falimentâr: pal impat ambientâl e socioeconomic de opare, pal fat
che la comunitât locâl e à subît in maniere passive chê infrastruture e soredut
pal fat che la linie no je stade mai doprade ad implen.
Cheste prospetive negative e je
chê che si palese, magari cussì no, ancje pal TAV. La Val di
Susa za cumò e je tressade di une autostrade, di dôs stradis statâls e di une
linie feroviarie, ancje chê doprade une vore di mancul di ce che si podarès.
Cun di plui a son diviers studis che a mostrin che al è un progjet vecjo,
prontât passe vincj agns indaûr, che nol ten cont dai flus di trafic reâi e
potenziâi, che al coste une sdrume di bêçs e che al sarà fûr scjale ancje cuant
che al vignarà finît. In struc: al coste tant e al rint pôc.
Chel stes al salte fûr ancje chi di nô: a part la
mobilitazion popolâr par fâi cuintri, i dams ambientâi e i coscj, daûr dai
studis di diviers esperts indipendents, al è stât il stes ad
di FS, Mauro Moretti, a declarâ in public, timp indaûr, che il TAV, dopo
Vignesie, al sarès dibant, su la fonde di criteris economics. Al
sarès pardabon di pensâi parsore, di meti dongje dut ce che al covente par capî
e decidi pardabon no dome cemût ma ancjemò prime se si àn di fâ cierts
intervents.
Pe vite, pai dirits, pal disvilup e pe mobilitât di ducj. E no dome pe aviditât
di cualchidun.


text:
La Societât Filologjiche Furlane, par davuelzi i siei compits istituzionâi intal mût plui produtîf, no veve in passât une largje disponibilitât economiche, stant che par sigûr no bastavin lis cuotis dai associâts e i limitâts contribûts dai Ents aministratîfs locâi (il Stât al dave alc cul intindiment di «difendere l’italianità nelle regioni di confine»). Cussì massime fin de istituzion de Regjon Autonome. Si che duncje la Societât si è cjatade te necessitât no dome di ridusi i programs prontâts, ma tai prins agns Sessante di cedi parfin une part dal patrimoni librari (fale lis publicazions sociâls) par dâ atuazion ai siei impegns plui urgjents. Si sintì alore un grant vueit, che si procurà di jemplâ un pôc par volte cu lis donazions, i scambis e lis gnovis acuisizions. Il patrimoni cumò al è deventât di grant rilêf stant che al risulte insiorât di plui di 17.000 tescj e di ricueltis di periodics di caratar locâl e di caratar sientific; cun di plui al è disponibil un servizi di consultazion e di prestit. Di resint, cui che al scrîf, rindintsi cont de impuartance di insiorâ chest patrimoni documentari – che al è un patrimoni ancje dal Friûl – al à regalât cualchi sezion de sô biblioteche furlane cun colezions di periodics furlans, si ben che no dal dut completis.
Dôs di chês ricueltis, La Patrie dal Friûl des primis anadis e Il Friuli dai agns 1955-1959, a rapresentin la rispueste ae domande di tancj associâts tal timp: chê di disponi no dome di rivistis, ma ancje di une publicazion di periodicitât plui fisse, che e rapresentàs plui aspiets di atualitât. I doi periodics nomenâts a àn rispuindût par cualchi timp a cheste dibisugne, si ben in maniere no continuative. La Societât e bramarès di completâ lis dôs colezions no nome par documentâ miôr il cuadri culturâl complessîf dai agns passâts, ma ancje par un sens di rispiet e di ricognossince viers i redatôrs e i colaboradôrs dai periodics sorenomenâts, che a son stâts impuartants colaboradôrs des publicazions de Societât Filologjiche Furlane. Baste pensâ ai doi animadôrs fondamentâi de prime Patrie dal Friûl , ven a stâi a pre Josef Marchet e Lelo Cjanton, e po ai tancj redatôrs di Il Friuli – de conduzion di Leone Comini – in diviers cjamps culturâi. A mertin ricuardâts almancul: pai articui di politiche autonomistiche Tiziano Tessitori e Gianfranco D’Aronco; pe leterature furlane Novella Cantarutti, Alan Brusin, Lelo Cjanton, Maria Gioitti del Monaco, Nadia Pauluzzo, Dino Virgili; pe linguistiche Giovanni Battista Corgnali e pre Josef Marchet; pe storie Guglielmo Biasutti, Mario Brozzi, Antonio Faleschini, Gaetano Perusini; pe storie de art Licio Damiani, Carlo Mutinelli, Aldo Rizzi. No si puedin dismenteâ altris innomenâts colaboradôrs – come Chino Ermacora e Arturo Manzano – che a àn inricjît, dongje dai sorenomenâts, la Scuola d’Atene nostrane, dal panorame culturâl dal Friûl te seconde metât dal secul di pôc passât. Partant, cui che al pues, che al dedi une man par jemplâ chei vueits bibliografics!


text:
27/09/11
Sabide a Basandiele storie e liende dal 1511
Friûl 1511, la storie e la liende. Al è il titul dal apontament metût adun par sabide prin di Otubar, a tacâ des nûf mancul un cuart di sere (20.45), dal assessorât pe culture dal Comun di Cjampfuarmit (in colaborazion cul circuit "Cultura Nuova") inte suaze dal cicli "Une sere a Teatri". La iniziative si davuelzarà alì dal teatri Tenda di Basandiele.
L'apontament al è svilupât in dôs parts. Inte prime si varà une introduzion storiche sul riviel de Joibe Grasse dal 1511 curade di Carli Pup par cont de Associazion 1511, la seconde invezit e previôt un spetacul teatrâl ispirât al mît di Romeu e Juliete curât di Aná-thema Teatro. A leâ lis dôs parts al sarà un intervent de assessore pe culture dal Comun di Cjampfuarmit, mara Mestroni.
Iscriviti a: Commenti sul post (Atom)


text:
Playa Desnuda
Playa Desnuda al è un grup musicâl nassût tal 2005.
In principi il grup si jere formât cun il fin di sunâ “cjançons di splaze” rirangjadis (di chi al derive il lôr non) e cul timp e àn slargjât il lôr repertori a altris gjenars. In mût particolar si ispirin a sonoritâts e ritmos gjamaicans, tipichis de musiche ska, rocksteady e reggae, e in part al soul de Motown e de patchanka di Manonegra e Manu Chao.
Biografie[cambie | modifiche il codiç]
Intal Fevrâr dal 2009, dopo cuatri agns di vivarosis esibizions dal vîf, e metin in vore la lôr prime racuelte, intitulade “Ready, Steady Pops!”, che e ven autodistribuide in plui di mil copiis.
L'album al conte une selezion di sedis dai miôrs tocs che e àn inmaneât dilunc il prin periodi di ativitât, cun le collaborazion di svariâts amîs musiciscj: Christian “Noochie” Rigano (za tastierist di Jovanotti, Tiziano Ferro e Elisa), Leo Virgili (za cun Radio Zastava e Arbe Garbe), Gabriele Metelli (za Makako Jump e Mad Scramble), il saxofonist jazz Federico Missio e i coros di Cristiano Pittini e Denis Monte.
Cun chest disc si presentin su la sene nazionâl ricevint un bon sucès, contant a dreture la trasmission di cualchi lôr toc intai programs Caterpillar su Radio 2 Rai e Tropical Pizza su Radio Deejay. Cun di plui i Playa Desnuda e saràn presincj sul breâr dal Rototom Sunsplash come grup di supuart ai Ska-P, su chel dal festival sloven Riversplash cun Max Romeo e The Heptones e su chel dal Lignano Dance Festival in viertidure dal spetacul di Fatboy Slim.
Intal Març 2010 al jes il secont cd intitulât “Burning Love”, che al segne ancje la definitive jentrade tal grup di Leo Virgili e Nicola Ardessi (tastierist e za produtôr e a rangjâtor par Alan Sorrenti, Patty Pravo, Neffa e atris). L'album al conten dodis cover e doi tocs inedits, “Sabbia scura” e “No Te Quiero”. Chest ultim al conte la partecipazion dal percussionist Andrea Fontana (za baterist cun Elisa, Tiziano Ferro e Daniele Silvestri). L'album al ricêf un grum di sucès intes radio nazionalis, traviersant ancje il confin e lant a jessi trasmitude su RTVE, la radio nazionâl spagnole.
Il 2010 al va indenant cun un tour di passe vincj concierts, jenfri la viertidure dal spetacul di Bob Sinclair, dos jam-session cun Roy Paci e tapis in Spagne e Slovachie.
Intal Avrîl 2011 al ven publicât “Spring Sessions EP” cun cover di tocs diviers da chej classics dal lôr repertori. Intal stes moment e distribuissin la anteprime di “Camminare sulle nuvole”. Di ca, il grup si vierç in maniere definitive a la creazion di ineditos.
Intal 2012 il grup al è protagonist di un lunc tour di concertos cun un simpri plui cressint sucès. Il 5 Otubar 2012 in ocasion dal avigniment “Viva Onde Furlane” organizât di Radio Onde Furlane a Chiasiellis, a sorprese i Playa Desnuda e an cjantât pe prime volte “Il zardin de Piovre” dai Prorastar, risultant la lôr prime cover di un toc in furlan.
Formazion[cambie | modifiche il codiç]
- Michele Poletto - vôs.
- Jvan Moda - ghitare.
- Walter Sguazzin - bas.
- Pietro Sponton - batarie.
- Nico Rinaldi - sax.
- Leo Virgili - trombon.
- Nicola Ardessi - tastieris.


text:
Zardin
Un zardin al è un teren, par solit al esterni, tignût par polsâsi, par bielece o par coltivazion di plantis e altris formis naturâls; al pues includi sei materiâls naturâi, sei robis fatis dal om. La forme plui comun e je che dal zardin residenziâl. Inte tradizion ocidentâl, i zardin a son basâts cuasi simpri su lis plantis, cuant che in orient a son altris gjenars di zardins (par esempli i zardins zen) che a doprin pocjis o ancje nissune plante. I zardins pe produzion di gjenars alimentârs (orts) a si distinguin da lis fatoriis parcè che a son plui piçui, plui curâts e parcè che a son tignûts par hobby plui che par fâ bêçs. Une altre forme di zardin e je chê dal zoo, o zardin zoologjic, dulà che i animâi a son metûts in ambients che riprodusin i lôr habitats naturâi.
La ativitât di tignî il zardin si clame zardinaç; cui ch'al fâs cheste ativitât al ven clamât zardinîr.


text:
02/04/09
3 di Avrîl : fieste pal popul furlan
Vuê, ai 3 di Avrîl, e je la Fieste de Patrie dal Friûl, une fieste volude di pre Checo Placerean intai agns '70 par ricuardâ il moment storic che il Friûl al à vût une sô indipendence. Il program des manifestazions de fieste pal 2009 lu cjatais achì. Nô o volìn celebrâ chest aniversari cun cheste citazion di un libri di pre Toni Beline: "Lis primis celebrazions dal 3 di Avrîl lis à tacadis pre Checo tai prins agns Setante. No vin mai vude grande fole, ma si leve jù a Aquilee contents come paschis a celebrâ, a ricuardâ, a ringraziâ, a domandâ. A domandâ di cjapâ in man almancul par une volte il nestri distin, di tornâ a cjerçâ tune maniere gnove e nestre la libertât vude e pierdude secui indaûr. Une libertât regalade e je simpri a riscjo. Une libertât no sudade si le piert cence inacuarzisi. Soredut al è facil confondi la libertât cu la mancjance di sclavitût. Cuant che un popul nol comande te sô tiere nol è libar, cuant che un popul nol pues studiâ te sô lenghe nol è libar, cuant che un popul no pues decidi dal so distin nol è libar, cuant che un popul sotan no si inecuarç di jessi sotan parcè che lu an incjocât o indurmidît o scanât, nol è libar..."
Nessun commento:
Iscriviti a: Commenti sul post (Atom)


text:
Un Istât in mont
Cuntun pôc di ritart rispiet ai agns passâts, manzis, vidiei, pioris e cjaris di fin di Jugn, prins di Lui, a àn tornât a cjapâ la strade pe mont, a passon. Si è tornât duncje a ripeti il rît secolâr de transumance che a dispiet dai timps che a cambiin, al reste un dai ponts di riferiment de economie montane. A son cirche un centenâr in Friûl-VJ i arlevadôrs che a resistin a cjamâ lis malghis, une cuarantine in particolâr chei che a rezin vacjis di lat e a produsin formadis, scuetis e altris prodots. Di medie ogni arlevadôr al puarte a passonâ des cincuante al centenâr di manzis tai pascs di Cjargne, Val Cjanâl, Glemonat e Friûl Ocidentâl, “cun problemis simpri plui intrigôs” al conte Alberto Pischiutti, president de Cooperative regjonâl dai malgârs. “Aes rognis che di an in an si sglonfin – al spieghe - chest Istât o vin ancje il fastidi dai dans che e à lassât la pesante neveade dal Invier passât, cun trois slambrâts, caseris ruvinadis e lozis di comedâ; po dopo o vin ancje il probleme de aghe che e à di jessi potabile par podê rispietâ ducj i criteris igjenics sanitaris che a coventin a produsi il çuç, in sostance e je simpri une bataie”. Un pocje di sperance le dan i zovins che tai ultins agns a àn tornât a vê passion di chest mistîr, dûr e plen di sacrificis. “E je vere: si stan tornant a svicinâsi – al conferme Claudio Peresson, un dai arlevadôrs cun plui esperience de Cjargne – cualchidun al à cjapât il testimoni dai gjenitôrs o dai nonos, cualchidun altri invezit si è fat indenant di bessôl. ancje chi però o vin di fâ i conts cul dret e cul ledrôs de medaie, parcè che se e je vere che i zovins a stan tornant in malghe, diviers di lôr no àn la formazion juste par cuvierzi ducj i mistîrs, in altris situazions invezit a son i vecjos che no vuelin molâ dal dut la man e a stentin a fidâsi”.
I passaçs gjenerazionâi a àn puartât ancje un miorament de cualitât des lavorazions e duncje ancje dai prodots, lu conferme Ennio Pittino, che pal Ersa, l’Ent regjonâl pal svilup rurâl, al seguìs malghe par malghe ce che al sucêt in mont: “dîs, cuindis agns indaûr o cjatavin arlevadôrs stracs, demotivâts, che a volevin molâ dut, cumò o vin malgârs e casârs di sucès e formadis e scuetis che a vincin premis ator pal arc alpin. Risultâts che si sta otignint ancje in gracie dal PPL, un disciplinâr che al regule lis “piçulis produzions locâls” e che al covente par rispietâ dutis lis normativis di leç ma ancje par podê vendi i prodots a un presit remuneratîf par cui che iu fâs. Di fat un altri probleme dal sisteme al è chel di rivâ a sostegnî i coscj de ativitât economiche – al fâs notâ Pittino - cui che par esempli al à ancje l’agriturisim tacât de malghe al è fortunât parcè che al dâ fûr subit ce che al prodûs, chei invezi che no lu àn, a àn par fuarce di cirî altris stradis”.
Il sisteme des malghis de nestre Regjon no stin a dismenteâsi al à dople e triple funzion: di une bande al permet une produzion di trasformazion dal lat di altissime cualitât, di chê altre al ten net e curât l’ambient, tignint cont di dut il teritori di val, riviestint tra l’altri une part impuartante di atrazion pal turisim estîf.
Al sarès biel in definitive che la Regjon e metès adun une riforme complessive in stât di proviodi di une bande un sisteme incentivant e just par chei che pardabon a crodin tal setôr, di chê altre intervents specifics pal mantigniment des stradis forestâls e dai trois, cence dismenteâsi di meti a bant malghis e stalons publics dant prioritât ae int dal puest. ❚
✒ David Zanirato


text:
Lis
autoritâts rumenis a àn proibît la celebrazion in program pe
Zornade de libertât dal Székelyföld, o sei la part de Transilvanie
là che e vîf la plui part de minorance ongjarese de Romanie. La
manifestazion, in program vie pal mês di Març te citât di
Marosvásárhely / Targu Mures, e jere stade pensade dai siei
organizadôrs (Consei Nazionâl Székely) tant che ocasion par
protestâ cuintri de riforme aministrative che si è daûr a imbastî
in Romanie. Il progjet dal guvier rumen, di fat, al previôt di
incuarpâ il Székelyföld intune regjon aministrative plui grande là
che la comunitât ongjarese e deventarà mancul dal 30% de popolazion
totâl. Cuintri de proibizion e je intervignude ancje la Aleance
Libare Europeane (EFA) cuntune proteste uficiâl indreçade sei al
president rumen che al sindic de citât là che la iniziative e varès
vût di davuelzisi.
Font:
EFA,
26/02/15


text:
Cualchidun a lu sa ma no ducj. Tai agns 20, a ma l'à dite me agne Lene, un grum di furlans dopo de vuere a erin cussí di presse e di voe che sa lavin a messe di buinore, a lavin simpri a foncs tal dopo misdi invesit di lâ ai gjiespui. Risultât: Un grum di furlans nassûts in chei agns a erin stâts concepîts o tai boscs, o tai prâts. Ator di Udin a nol in d'ere boscs avonde e alore, disse Agne Lene, i murôs a si davin apontament di fûr ator dal Cormôr indulà ch'al in d'ere avonde gleriis e cîsis par platâsi. Le Line a ere une ch'a ere cognossude pe sô vivacitât di spirit amancul ce tant ch'a lu ere pe sô golosece di omps fint che une dî a é deventade mâri e come un grum di mulis d'in chê vôlte e a bailât a maridâsi. A no si sà cemût che il pâri le a cjapade ma al si sà che al é stât il prin furlan a volêi bon ae frute ch'a é nassude le setemane dopo di sei maridâts. I nons e i sorenons in chê vôlte a si u dave a di ducj e al é cussí ch'al é nassût subite chel de Line che plui tart, e a scuignût gambiâlu par vie che so pâri a nol voleve plui ricognossile.
Par no fâle masse lungje, disin che se chei âltris e lavin tal Cormôr so mâri a no lave plui in là che le roe e al é cussí che il sorenon a i é vignût di sô mâri. Mâri+Line = Marylin. Daspó: Mâri + Roe = ???
O vês indovinât! Sul serio, eh?
Nissun a lu sà ma cumó o scuen diussal: Vêso zà sintût che cjançon ch'a cjante in cjargniel? Ah bon, o eri sigûr ch'o no lu vevis nancje rimarcât. par fuarce, o vês dome raps tal cjâf. Ma so capîs il merecan o vês di capî amancul alc di cjargniel no?
Dopo dal ritornel di chê famôse cjançon a dîs : ti tiritu, tiritu tiritu tiritu tu...Po a torne a scomençâ : I wanna be love by you, just you, nobody else but you, I wanna be love by you alone. Vidût? Ducj i vecjos furlans a cognossin le espression: Ti ritiritu tu che in fat a é nassude tai agns 20 cuant ch'a non d'ere goldons e dutis lis mulis a scuignivin dî le sacrosante domande: Ti ritiritu tu?
Ma si sêso amancul domandâts parcé che Marylin no a mai vût fruts? Vidût? Dut al clope come in tun arloi. Daugherty,Kennedy,Sinatra e Di Maggjo a si ritiravin, dome chel vecjo scritôr ch'a le a maridade a no si sà s'a lu a fat o no e lis lengatis a disin ch'a nol vedi nancje mai fat l'amôr cun jê par pôre di restâ drenti e no savê scrivi plui.
Le mâri di Marylin, ancje jê, diplomatiche, a no diseve "tiricji vie e vonde". Delicade e ben educade come ch'a ere a faseve dome le domandine: Ti ritiritu tu?
Se po un a nol capive a i diseve che s'al veve voe di tornâ a scomençâ a nol podeve stâ drenti fin tal indoman. So, fie, biel indevant sù lis usancis dal so timp, e a volût insome trasmetinus un mesagjo cun bon umôr che nissun american a nol a mai capît ancje se cul so tiri tiri di une vuere dopo e a fat lâ in gjugjulis dutis lis Americhis.
Sa fos ancjemó vive, e varès juste 81 agns chest mês achi. Cuissà tropis storiis ch'a varès podût contânus sa vès vût un blog. Iustamenti: in blog we trust, e alore: Cui le ae copade? E parcé?
Dutcâs, vuê o le fâs rivivi. Ancje sa no fos nassude in Friûl, aé di sigûr jê, che ducj i furlans zovins e vecjos, a fasarès esclamâ cun enfasi: Ce frice!
Sei scultôr, al é soredut palpâ dut il palpabil cui vôi e cui dêts e o mi disarês vuâltris se cheste ae une biele palpade. Nol é ch'o vedi stât plui ecitât cun jê che cun chês âltris, parce che oramai o ai plui i vôi di un miedi che d'un mat ma tant ch'a si lavore sù cualchidun a si fâs par fuarce cualchi pensade . Si, no ere mâl.
Nô omps, o si figurin a tuart che plui al é biel di fûr e plui il plasê al a di sei fuart di drenti. Al é di sigûr une quistion di imagjinazion. Duncje, imagjinait, imagjinait so vês voe di gjoldi:-)
Le prossime Marylin le metarai a genôi e o fasarai un taulin ancje cun jê. Non d'é nissune rason d'imponi privazions a i soi amiradôrs e di vê ce che nancje Kennedy o Sinatra a no varessin mai pensât di podê fâ cun jê...E si ch'an d'ân fatis di sigûr di dutis i colôrs, eh.
Ma alé, vêso zà vidût le Marylin cuant ch'a cjantave al Medison square al president: Happy birthday? Francamenti, so fos stât jó il Kennedy o no varès podût fâ alcâltri.
Vie. Tal jet. Subite:-) E cui saresial vignût a copâmi dopo?
Vualtris? O sai ch'o no sês gjelôs par nuje:-)
Vicino a Udine non c'erano molti boschi e allora, mi ha detto zia Lena, gli innamorati si davano appuntamento lungo il torrente Cormor dove trai i mucchi di ghiaia o i cespugli, c'era sempre qualche posto per nascondersi. Lina era molto conosciuta per la sua vivacità di spirito alquanto per la sua avidità di uomini tanto che quando é diventata mamma, come un mucchio di ragazze di allora, s'é spicciata di sposarsi. Non si sà, come il padre l'abbia presa ma si sà che é il primo friulano ad aver amato La figlia della Lina quando é nata, una settimana dopo il matrimonio.
In quell'epoca, si usava subito dare un sopranome ed é cosí che é nato quello della bambina, che più tardi, per via che suo padre l'ha disconosciuta, ha dovuto cambiarlo.
Senza andar per le lunghe, diciamo che mentre tutti gli altri andavano al Cormor, sua madre (Mâri in friulano) non andava più in là della roggia ed é cosí che il sopranome della bambina gli viene da sua madre. Infatti roggia in friulano si dice roe, allora Mâri+line = Marylin
e mâri+roe= Monroe Ossia Marylin Monroe :-) Logico no?
Poi, ancora una cosa che nessuno sà ma che vi devo dire: Avete già sentito quella bella canzoncina dove canta in friulano carnico, no? Ma si, dai, dove aggiunge, quasi come se fosse un'onomatopea dopo il ritornello: ti ritititu ritititu ritititu ritititu tu... Ero sicuro che non l'avevate notato. Per forza, avete solo rap in testa! Comunque poi torna a incominciare in inglese:: I wanna be love by you, just you, nobody else but you, I wanna be love by you alone.
Visto che vi ricordate? L'espressione friulana tiritiritu tu che tutti i vecchi friulani conoscono é nata infatti negli anni 20 quando non c'erano contracettivi. In quell'epoca, tutte le ragazze dovevano saper ricordare al loro ragazzo di ritirarsi facendo la sacrosanta domanda : Ti ritiritu tu?
Vi siete forse già domandati come mai Marylin non ha mai avuto bambini? Ebbene appunto, Daugherty,Kennedy, Sinatra, Di Maggio, tutti praticavano il coito interrotto salvo lo scrittore Arthur Miller morto lo scorso anno che si sospetta di non aver mai fatto sesso con Marylin per paura di rimanerci dentro e non poter più scrivere.
La madre di Marylin, anche lei era diplomatica. Non diceva: - Tirati via e basta. Lo chiedeva con educazione: -Tiritiritu tu? cioé: Vuoi tu ritirarti gentilmente? Se poi il ragazzo non capiva un mazzo allora aggiungeva che se voleva incominciare di nuovo era meglio non rimanere dentro fino all'indomani.
Sua figlia Marylin, molto in avanzo sulla mentalità americana di quei tempi, ha insomma voluto trasmetterci con un pó di humor quello che nessun americano ha mai capito anche se col suo tiri tiri ha fatto andare in giuggiole tutte le Americhe.
Se fosse ancora viva, avrebbe 81 anni questo mese. Chissà quante storie potrebbe raccontarci. se avesse avuto un blog. Appunto: In blog we trust, chi l'ha ammazzata? E perché? Comunque oggi la faccio rivivere. Anche se non é nata in Friuli é di sicuro quella che tutti i friulani giovani o vecchi, farebbe esclamare con enfasi: Ce Frice! (Espressione tipica friulana per dire che bella che al maschile si dice: Ce frico;-)
Essere scultore é sopratutto essere un palpatore che palpa tutto il palpabile con gli occhi e con le dita e mi direte voi se questa é stata ben palpata. Non é che fossi più eccitato con lei che con le altre perché ormai guardo più da medico che da matto ma quando si lavora su qualcuno si fa per forza qualche pensierino. Si, non era male.
Noi uomini, ci figuriamo a torto che più l'esterno é bello e più l'interno ci darà piacere. E di sicuro una questione d'immaginazione. Dunque, immaginate, immagginate, godrete di più!
La prossima Marylin la metteró in ginocchio per fare un tavolino anche con lei. Infatti, non c'é nessuna ragione di privare i suoi ammiratori di avere ció che neanche Kennedy o Sinatra non avrebbero mai pensato di poter fare con lei. Sebbene ne abbiano di sicuro fatte di tutti i colori:-)
Ma andiamo,avete già visto la Marylin Monroe qundo cantava al Madison Square per il presidente Kennedy il suo happy birthday? Francamente, se fossi stato il Kennedy non avrei potuto fare null'altro: A letto, e subito! E chi sarebbe venuto poi ad ammazzarmi? Voi? Lo so che non siete gelosi per niente:-)


text:
17.10.14
Speciâl GNOGNOSAURS su mensîl La Patrie dal Friûl
-La Patrie dal Friûl e presente il gnûf libri dai Gnognosaurs… ator pal Friûl cul Messaggero Veneto
-Fruts cressûts a pan e… Gnognos!-L’autôr: grandis colaborazions, cence mai dismenteâ il furlan
-OCJO! PRENOTE il gnûf libri dai Gnognosaurs
-E tu, âstu za la tô copie dal ultin libri dai Gnognosaurs?
Pubblicât da I Gnognosaurs a lis 10:47
25.9.14
Doman in edicule!
Pubblicât da I Gnognosaurs a lis 15:46
24.9.14
19.9.14
Il gnûf libri Gnognosaurs in alegât cul Messaggero Veneto, fra une setemane!!
Mandi a ducj i gnognofan!
Us scrivìn chest post par dâus in ateprime la notizie che vinars ai 26 di Setembar, Zornade Europeane des Lenghis, o podarês cjatâ in edicule, in zonte cul Messaggero Veneto, il gnûf libri dai Gnognosaurs:
«The Best(iis)»
Cheste la notizie in struc, chel ch’o cjatais sot al è par contaus alcaltri dal progjet: o vin gust di condividi alc di chel che al à dentri, duncje robe par gnognoapasionâts.
PRESIT E DIFUSION Il presit al sarà di 6,80 euro plui chel dal gjornâl e il libri al sarà dât fûr par dut il teritori des tre provincis furlanis (Gorizia, Pordenone, Udine). Lis copiis non sono tantis e us conseìn di prenotâ subit il libri li dal vuestri edicolant: propit par chest vin decidût di anticipaus la notizie, prime che vegni fûr sul Messaggero Veneto.
CONTIGNÛTS Il volump al met dongje tre des storiis plui bielis (o miôr: chês che stavin ben insiemit: DUTIS lis gnognostoriis a son bielis), une par libri jessût fin cumò. La prime, dal prin cumò esaurît, e je «Lis Origjins» che e sta vignint fûr a pontadis sul Messaggero Veneto che si sieraràn in setemane; sul libri a son tantis strichis in plui, che sul cuotidian no si rivave a metilis dutis. La seconde e je «A Vore», dal tierç libri «Gnognowood», e la tierce si intitule «Lis Vacancis», robe dal segont gnognovolump.
Ancje par chei che a vessin un o plui libris di chei passâts al è un libri di vêlu: dutis lis storiis a son stadis tornadis a colorâ di plante fûr, corezudis li che coventave e mioradis un trop di strichis.
LA PREFAZION Un dai orgois di chest libri e je la prefazion di Manuele Fior. Nassût intal 1975 a Cesene, ma di gjenitôrs furlans (anzit cjargnei) al è illustradôr e fumettist. Pluri premiât, intal 2011 al à vinçût il premi"Fauve d'Or" al festival di Angoulême in Francie, tant a dî l'Oscar dai fumuts. Nus à fat l'onôr di introdusi il volump cuntune descrizion dai nestris gnognoerois plene di snait.
CEMÛT LEI Al inizia dal libri a son tre pagjinis ilustradis che a spieghin cemût lei la grafie furlane, un imprest util par cui che al si svissine pes primis voltis ae lenghe scrite o par chei che a an gust di savênt di plui.
EDITÔR E COLLABORAZIONS L’editôr al è il mesîl La Patriedal Friûl, il sfuei storic fûr par fûr in lenghe furlane dai 1946. L'editing (corezions, lessic, omogjeneitât) nol è mai stât curât cussì ben in gracie de precise e apassionade colaborazion de dotoresse Linda Picco che è à viodût de revision. Un grazie ancje al grafic Alex Olivetto pe grande professionalitât e dedizion ae cause. La stampe le à curade la Lito Immagine di Rodean dal Alt, che aromai plui che un fornidôr si è concuistade il non di «la gnognotipografie»: chest al è il cuart libri ch'o fasìn insiemit, aromai a son dai amîs, e no son gnognos par nuie! Un grazie ancje al Messaggero Veneto e al diretôr Omar Monestier chei à crodût a fuart intal progjet. Il volump al è stât metût su in gracie dal contribût de ARLeF (Agjenzie Regjonâl pe Lenghe Furlane) che lu à sostignût cuntun finanziament.
Pubblicât da I Gnognosaurs a lis 15:25
27.6.14
I Gnognosaurs sul Messaggero Veneto
Mandi gnognos!
Al è di un pôc che no si fasìn sintî, ma us scrivìn par contâus une biele gnove.
Cun doman Sabide ai 28 di Jugn si podarà cjatâ une striche dai Gnognosaurs sul cuotidian Messaggero Veneto di Udin! Buine gnognoleture!
Mandi gnognos!
E' da un po' che non ci facciamo sentire, ma lo facciamo per comunicarvi una bella notizia.
A partire da domani sabato 28 giugno si potrà trovare una striscia dei Gnognosaurs sul quotidiano Messaggero Veneto di Udine! Buona gnognolettura!
Pubblicât da I Gnognosaurs a lis 17:52
14.2.14
DULA' E CEMÛT CJATÂ I GNOGNOLIBRIS
"I GNOGNOSAURS!" Il prin libri dai Gnognos: 84 pagine a colori, Edizioni Ominorosso
Pubblicât da I Gnognosaurs a lis 15:31
4.1.14
Gnognosauguris!
Pubblicât da I Gnognosaurs a lis 14:22
17.4.13
Ce robis!
Pubblicât da I Gnognosaurs a lis 14:52
2.4.13
Fieste de Patrie cui Gnognosaurs
Mercoledì 3 aprile presso la libreria La Pecora Nera di via Gemona 46 a Udine
alle ore 17.30
presentazione intitolata
presentazione intitolata
Fieste de Patrie cui Gnognosaurs
In occasione della Festa della Patria del Friuli del 3 aprile,
l'autore Andrea "Dree" Venier introdurrà i suoi Gnognosaurs, i simpatici dinosauri tonti che parlano in friulano, disegnandoli dal vivo.
Adesivi in omaggio agli intervenuti e al termine della presentazione-performance l'autore farà dediche disegnate sui "gnognolibri".
l'autore Andrea "Dree" Venier introdurrà i suoi Gnognosaurs, i simpatici dinosauri tonti che parlano in friulano, disegnandoli dal vivo.
Adesivi in omaggio agli intervenuti e al termine della presentazione-performance l'autore farà dediche disegnate sui "gnognolibri".
Pubblicât da I Gnognosaurs a lis 07:58
30.3.13
Gnognoauguris!
Pubblicât da I Gnognosaurs a lis 15:03
Iscriviti a: Post (Atom)


text:
Discussion:Etât di mieç
Ete o Etât[cambie | modifiche il codiç]
O stavi cjalant i cartei turistics in cjistiel a Udin: al è simpri scrit "Ete di mieç" (ancje tal Faggin-Nazzi al è cussì): nol sarès plui just gambiâ il non a cheste pagjine? --Tuky80 26 di Lui 2007 a lis 17:58 (UTC)
- A dî il vêr ete e etât a son doprâts ducj e doi (par esempli pre' Bepo Marchet al doprâve etât) e al sarà di meti il reindreçament di un a chel altri. Dut câs ancje jo o disarès di doprâ come vôs principâl "Ete di mieç". --Tocaibon 27 di Lui 2007 a lis 11:13 (UTC)


text:
Malborghet
Malborghèt Valbrune (slov. Naborjet-Ovčja vas, tal. Malborghetto-Valbruna, tod. Malburgeth-Wolfsbach) al è un comun cuadrilengâl che al dì di vuê al fâs part de provincie di Udin e al à 1.035 abitants.
Gjeografie[cambie | modifiche il codiç]
Malborghèt a si cjate a 721 m inte Val Cjanâl, ta lis Alps Juliis. Lis sôs frazions a son:
- Cuc (slov. Kuk, tal. Cucco, tod. Kúk)
- Lusnìts (slov. Lužnica, tal. Bagni di Lusnizza, tod. Lusnitz) - 635 m
- Malborghèt (slov. Naborjet, tal. Malborghetto, tod. Malburgeth)
- Sante Catarine (slov. Šenkatríja, tal. S. Caterina, tod. Sankt Kathrein) - 660 m
- Ugovize (slov. Ukve, tal. Ugovizza, tod. Uggowitz) - 775 m
- Valbrune/Cjalavai (slov. Ovčja vas, tal. Valbruna, tod. Wolfsbach) - 807 m
I paîs a son dominâts da lis plui bielis cimis des Alps Juliis: il Jôf dal Montâs (2.754 m), il Jôf Fuart (2.666 m), il Jôf di Miezegnot (2.089 m), l'Osternic (2.052 m), il Poludinc (2.000 m).
Storie[cambie | modifiche il codiç]
Culturalmentri Malborghèt, tal mût di dute la Val Cjanâl, nol faseve part da la Italie, parcè che al jere simpri stât sot dal vescovât di Bamberghe e plui tart dal Imperi Asburgjic, però daspò da la Prime vuere mondiâl (1919) al è jentrât tal Ream di Italie.
Come in dute la Val Cjanâl, ancje in chest comun a vegnin feveladis 4 lenghis: -par ordin alfabetic- furlan, sloven, talian, todesc.


text:
Verzegnis
Verzegnis (loc. Verzegnas) al è un comun inte Cjargne, che al dì di vuê al fâs part de provincie di Udin e al à 908 abitants.
Gjeografie[cambie | modifiche il codiç]
Al è un dai 28 comuns de Cjargne.
I cuatri cûrs abitatîfs a son:
- Cjaicis (loc. Cjaiças)
- Cjaulis (loc. Cjaulas/Cjauias) - alì che al è logât il municipi -
- Dintissans (loc. Dintissjans)
- Vile (loc. Vila).
Insiemit cui trê abitâts minôrs:
- San Stiefin,
- Ruviâs
- Marzovalis (loc. Marzovalas) - chest ultin svilupât a scomençâ dai agns '80 -
ducj unîts a van a formâ il comun che al cjape il non di Verzegnis. Non che al è ancje chel da la mont che dal alt e domine lis cuatri frazions e il so lâc artificiâl (creât tal 1957 inclostrant la corint dal riu Dimbieste (loc. Dimbiessjta)).
In antîc a esistevin cinc altris centris abitatîfs:
- Dassais (loc. Dassaias)
- Duebis (loc. Dueibas)
- Pusea (loc. Pusjea)
- Pocis (loc. Poças)
- Fuignis
bandonâts definitivementri tal cors dal 1900 dai abitants origjinaris (par solit daûr da la calade viers lis frazions plui grandis). Ultimementri e je stade regolade cualchi cjase a Pocis (la plui part pe int foreste). Dassais, dongje, nol è dal dut disabitât, di fat cualchidun al è a stâ in chest abitât. Inte localitât Siele Cjalçutan (loc. Sela Cjalçutan), cualchi an fa, di dicembar a març a jerin vierts implants di schi (dôs pistis calade e une di font) che, di cualchi an, a son stâts inutilizâts. In Cjaicis (loc. Cjaiças) e je la scuele materne, invezit in San Stiefin e je la scuele elementâr dal paîs.